text:
Prísur
Fyri hvønn persón, tá ið tvey vaksin ferðast saman úr kr. 3.745,-
Íroknað pakkanum
Hotellið
Á hesum snøgga og nýtmótans hotellinum kanst tú gista mitt í hjartanum á Edinburg. Hotellið liggur í Princess Street, ið er ein av høvuðsgøtunum í Edinburgh, við smekk fult av handlum og matstovum. Gistast kann í studio suitu, eitt, tvey, trý-rúms íbúð ella penthouse við panorama útsýnið yvir býin. Upp til seks persónar kunnu gista í somu íbúð.
Á takinum er ein deilig takterrassa við útsýni yvir býin.
GG! Prísurin avhongur alt av nær ferðast verður. Um ferðast verður í háárstíð ella um lítið pláss er umborð á Atlantic kann prísurin verða nakað hægri.


c: text/html

text:
Fólkið fyrst og fremst – Valskrá til býráðsvalið í Tórshavn
Perlan í Norðuratlantshavi
Tórshavnar kommuna er landsins størsta við teimum flestu íbúgvunum og flestu skattakrónunum. Hon hevur serliga skyldu at beita bestu tænastur og vera framsíggin á øllum økjum.
Moderniteturin í Føroyum sprettir úr Tórshavnar kommunu, og her virka vit fyri fólkaræði, javnrættindum og nýskapan.
Vit eru perlan í Norðuratlantshavi, sum forvitin ferðafólk síggja fyrst, tá ferðamannaskip í stórum tali koma til býin.
Vit geva fegin pláss fyri fólkum uttaneftir og hjálpa teimum á leið í okkara samfelag.
Vit geva pláss fyri nýggjum vinnum, handlum, veitingarstøðum og nýbrotum annars, so trivnaðurin verður í hásæti.
Vit stuðla upp undir eitt ríkt mentanarlív, sum alsamt mennist á øllum mótum.
Vit hava eitt virkið lestrarumhvørvi við støðugt fleiri lesandi og einum nýggjum miðnámsskúladepli í gerð.
Vit hava virkið ítróttalív fyri allar aldursbólkar við góðum breytum og hølum, sum alsamt verða ment.
Børnini og tey ungu eru framtíðin, og teimum verða vissaðir bestu møguleikar at mennast á dagstovnum, í skúlum og í frítíðini.
Vit hava eisini ábyrgd av teimum, sum eru komin upp í árini og tørva heimatænastu, umlætting og røktarheimspláss.
Vit eru fólk í øllum aldri í býi og bygdum, sum hava spennandi náttúru, søgu og upplivingar.
Tórshavnar kommuna veksur og mennist hvønn dag. Okkara skylda er at umsita hesa perluna við góðum skili og røttum stigum í tøkum tíma.
Tí bjóða vit okkum fram við hesi valskrá undir heitinum Fólkið fyrst og fremst.

robotstxt: allowed

filter: keep


text:
Kanada er næststørsta land í heiminum. Tað er tveir fimtingar av norðuramerikanska meginlandinum, fimm tíðarsonur eru, og landið er skift sundur í tíggju landslutir og tvey meginøki. Til um 1600 búðu bara indiánar og inuittar í Kanada. Fraklendingar vórðu fyrstu evropearar, sum settu seg niður í Kanada; men eftir drúgt stríð tóku bretar valdið í 1763. Sum tíðin leið, løgdu teir tað, ið eftir var av landinum, undir seg, so hvørt sum bretsk niðursetufólk fóru vestureftir og norðureftir. Nú á døgum er Kanada framkomið ídnaðarland og eitt av ríkastu londum í heiminum.
Hóast Kanada er ovurstórt land, er tað eitt av teimum mest oydnu, tí at í stórum pørtum í landinum ber ikki til at búgva, og í miðal búgva bara 3 fólk á hvørjum km2. Næstan 75% av fólkinum búgva tætt við markið ímillum USA og Kanada - í býum við Stóruvøtn og fram við St. Lawrenceflógva. Fólkið, ið eftir er, býr í útróðrarbygdum við strondina, á gørðum og í smábýum inni í landinum. Viður, málmur og olja eru høvuðsstuðlarnir undir ídnaðinum.
Triðingurin av Kanada er norðan fyri Norðurpólkring, og har er javnan frost í jørðini níggju mánaðir um árið. Í hesum kalda og harðbalna landslagið, sum verður kallað frostmýrar, veksur bara mosi, gras og lágir runnar og smá trø. Syðri er stóri nálaskógurin. Tætt við markið í USA er tempraður leyvskógur, nálaskógur og víðar grasfløtur.
Fyri ikki so langari tíð síðan vóru flestu fólk í Kanada ættað frá bretskum og fronskum niðursetufólki. Flestu fólk av franskari rót, sum tey á vetrarstevnumyndini høgrumegin, búgva í landslutinum Quebec. Næstafjølmentasta fólkaslagið er italiafólk; og Toronto er fimtstørsti italski býur í heiminum. Seinastu tíðina eru mangir tilflytarar komnir úr Eysturevropa, Landsynningsasia og Suðuramerika.
Indiánar og inuittar, verða stundum nevndir "fyrsta fólkið" í Kanada, tí at teir høvdu búð í Kanada, langt áðrenn evropeisk niðursetufólk búsettu seg har. Sum tíðin leið, tók niðursetufólkið landið frá indiánum og inuittum, sum gjørdust fátækir og fingu ring kor. Síðan 1970 hava myndugleikarnir roynt at fingið upprunafólkið upp í aftur kanadiska samfelagið, men mong teirra hava heldur viljað hildið fast við sína egnu mentan og siðvenju. Nýliga hava indiánar og inuittar ymsastaðni í Kanada vunnið mist rættindi aftur og hava fingið rætt til lendið hjá forfedrum sínum. Í 1999 fekk Nunavutlandið heimastyri.
Í 1971 varð sjøtil settur á eina ovurstóra vatnorkuverkætlan, sum skal veita bæði Kanada og USA bíligt ravmagn. Áirnar, sum renna út í James-flógva og Hudsonflógva, skulu byrgjast, men tað hevur við sær, at túsundatals kreeindiánar verða noyddir at flyta haðan. Bæði kreeindiánarnir og umhvørvisverndarfelagsskapir hava verið hart ímóti hesari verkætlan, og óvist er, hvørja lagnu hon fær.
Seinasti lunnurin í kanadisku kyrrahavsbreytini varð lagdur við Eagle Pass í British Kolumbia 7. november 1885. Tað hevði nýggjar tíðir við sær í Kanada, tí at nú bar til at handla og seta búgv í vestara parti í landinum, og umsíðir var tað, sum var hetta mikla landið eitt ríki. Eitt tað stórfingnasta verkfrøðingabragdið er snyrilstunnilin, sum er boraður ígjøgnum Klettafjøll, hann er 914 m langur. Hóast mangir skjótari ferðamøguleikar eru í at velja, eru mong ferðafólk, sum fara hesa stórslignu tokferð tvørtur um Kanada. Jarnbreytin verður mest nýtt til vøruflutnings.
Høvuðsgrundarlagið undir vælferðini í Kanada er stóra náttúrutilfeingið, einamest virðismikil steinsløg. Einki land vinnur so nógv uran, sink og nikkul sum Kanada, og har eru eisini aluminiumsmálmur (bauxit), gull, kopar og silvur. Sett er eisini á at grava eftir diamantum við Yellowknife í Útnyrðingskanada.
Tað var stóra náttúrutilfeingið, sum eina mest dró evropearar til villmarkarlendið í Vesturkanada. Veiðimenn, gullgravarar og skógarhøggarar vónaðu, at har fóru teir at vinna eydnuna og gerast ríkir. Náttúrutilfeingið er enn grundarlagið undir búskapinum í landinum. Í landslutunum Alberta, Manitoba og Saskatchewan er tann fruktabesta jørðin, og har eru fýra fimtingar av allari landbúnaðarjørðini í Kanada. Fiskiskapur og havbúnaður er týdningarmikil vinnuvegur á Kyrrahavsstrondini, t.d. verður nógvur laksur veiddur og niðursjóðaður til útflutnings. Í Útnyrðingspartinum og í Yukonlendinum er nógv gull, sink, og blýggj. Hetta eru einastu partar í Kanada, Har upprunafólki, indiánar og inuittar, eru fjølmentari enn tilflutta fólkið.
Nakrir av teimum ríkastu og fátækastu landslutunum í Kanada eru í eystara parti í landinum. Landslutirnir Ontario og Quebec, sum eru við Stóruvøtn og St. Lawrenceflógva, eru ídnaðarmiðdeplarnir í Kanada og ógvuliga ríkir. Har býr eisini mesta fólkið í landinum. Landslutirnir á veðurringu og ómildu eysturstrondini eiga næstan eingi ráevni í jørðini, og seinastu árini hevur fiskiskapurin verið ógvuliga vánaligur á hesum leiðum. Av tí at veðurlagið er so harðført og jørðin kørg, gevur landbúnaðurin lítið av sær, tó er øðrvísi og mildari veðurlag við strendurnar longri suðuri og sunnarlaga í Ontario. Í landnyrðingsendanum á Erievatni, á markinum ímóti USA, er Niagarafossur; nógv ferðafólk koma at hyggja at stórbæra fossinum.
Um veturin kappast mangir kanadiarar í íshocky á glerstoyttum vegum og á vøtnum, sum ísur er lagstur á. Vøtn, tjarnir og áir frysta tíðliga, og har verður dúgliga kappast í íshockey, heimsins skjótastu liðítrótt. Pukkurin kann fara upp í 190 km/t. Tað er hørð ítrótt, og í heilum verður dysturin steðgaður. Spælt verður ov harðliga, og leikarar verða javnan bidnir um at fara út í "revsiklivan".
Stóra siglingarveitin úr Stóruvøtnum og oman í St. Lawrenceá, St. Lawrenceveitin, var liðug í 1959 og tað var siglandi hjá stórum førum 3.769 km úr høvuðsídnaðarøkinum í USA til Atlantshav. Skip, mest fermd við korni, viði, jarnmálmi og koli, fara úr Ontariovatni, ið er 183 m oman sjóvar, og oman at strondini ígjøgnum eina stóra slúsaskipan. Nýtslugjald er fyri at sigla hesa leið. Siglingarveitin er ikki siglandi fyra mánaðir um veturin, tí ísur legst á hana.
Norðan Ontariovatn er Toronto, ið er fremsti ídnaðarbýur, størsti fíggjardepil og tann býur, sum veksur skjótast í Kanada. Har verður sagt at vera trygt at búgva, tí at har eru færri lógarbrot enn í nøkrum øðrum stórbýi í Norðuramerika. Býarfólkið kann eisini erpa sær av Skydome, heimsins fyrsta leikvølli við dragtekju, og Canadian National (CN) Tower.
Týdningarmesta ídnaðarøkið í Kanada, eisini nevnt Gylti Hestaskógvur, er fyri norðan og vestan Ontariovatn. Tað tekur seg upp við bilbýin Oshawa, fer ígjøgnum Toronto og Hamilton til Niagara hinumegin. Her ber væl til at flyta ídnaðarvøru við báti, við toki ella bili. Lítið hevur verið gjørt at verja umhvørvið, og orðið "gylti" sigur bara, at fólkið her vinnur meiri pening enn næstan alla aðrastaðni í Kanada.
Í 1608 bygdi fraklendingurin Samuel de Chaimplain eina miðstøð fyri feldhandil við St. Lawrenceflógva. Indiánarnir kallaðu staðin Kébec. Hundrað ár seinni búðu 25.000 fraklendingar í Quebec. Meðan bretar ráddu har, gjørdist hesin franski landslutur týðandi handilsdepil. 90% av øllum kanadiarum, ið nú á døgum tala franskt, búgva í Quebec. Hóast lógin veitir kanadiarum, ið tala franskt, fullan rætt at nýta sítt egna mál, egnar lógir og at hava egna mentan, eru mangir quebecbúgvar, ið vilja loysa frá Kanada.
Fram við strendurnar í New Brunswick eru nógvar mýrar, og har eru bestu vakstrarumstøður hjá einum serligum, stórvaksnum tranaberjaslagi, sum verður dyrkað har. Berini verða hentað við hond ella við serligum maskinum, tá ið tey eru búgvin í september og oktober.
Á grunnunum við Nýfundland eru stak góðar fiskileiðir, men í mong á var veiðitrýstið alt ov stórt, og miðini vórðu trároynd. Tí hevur verið neyðugt at minka fiskiskapin nógv seinastu árini. Tað er komið nýfundlendingum illa við, tí at fiskivinnan er høvuðsvinna teirra.
Kanada ger 75% av øllum ahornsiropi. Á hvørjum ári í mars mánaði verður sevjan tappað úr sukurahorntrøunum og kókað til sirop. Ahornblaðið er tjóðarmerki Kanada.
Í stórum pørtum í Landsynningskanada hevur súrt regn dálkað og oyðilagt drekkivatn, jørðina, grøði, hús og hevur týnt lívið í vøtnum og áum. Súra regnið hevur eisini volt sukurahorntrøunum stóran skaða, tí at tað oyðileggur trærøturnar, so at trøini standa ikki ímóti turki og sjúku. Ein atvold til súra regnið er ídnaðurin í Kanada, men høvuðsatvoldin er eitraður roykur úr ídnaðarvirkjum í USA, sum rekur norðureftir við vindinum. Eiturevnini falla niður á jørðina við ella kava.
Fólkið í hesum heimsparti var einaferð upprunafólk - indiánar, sum livdu av tí, náttúran gav. Næstan alt fólkið har nú á døgum eru eftirkomarar hjá niðursetufólki, sum eru flutt hagar seinastu 400 árini. Sterkasta landið, bæði tá ið vit hugsa um fólkatal og vælferð, er USA, ríkasta land í heiminum. Norðan fyri USA er ovurstóra Kanada. Har býr ikki so nógv fólk, tí at har er berligari, kaldari og harðførari enn hjá grannanum fyri sunnan. Bæði londini vóru einaferð bretsk hjálond, og meginparturin av fólkinum talar enskt. Í Meksiko talar fólkið spanskt, tí at fyrr var Meksiko spanskt hjáland. Hóast nógv olja og gass eru í Meksiko, er landið fátækt.
Tilflytarar eru komnir í stórum tali til Norðuramerika, helst úr Evropa, men eisini úr Suðuramerika og Asia. Øll fóru ikki, tí at tey ætlaðu tað. Svarta fólkið í Amerika er ættað frá afrikonsku trælunum, sum við valdi vórðu fluttir til Amerika frá 1619 til 1808 at arbeiða í lundunum. Trælahaldið varð ikki avtikið fyrr enn í 1865. Afro-amerikanarar, sum tey svørtu verða nevnd, fáa størri og størri ávirkan í amerikanska samfelagnum.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Ottawa
Vídd: 9.976.140 km2
Fólkatal: 33.759.742
Alment mál:
enskt og franskt
Átrúnaður:
kristindómur 72%, aðrir 28% 6%
Stýrsilag:
Fólkaræði, fleirflokkaskipan
Gjaldoyra: kanadiskur dollari (CAD)


text:
Játtanarkarmarnir eins skroypuligir sum bústovnar hjá tí almenna
Um Búskaparráðið hevur rætt í sínum metingum, kunnu vit vanta enn eina sosialistiska skatta- og avgjaldsøði frá samgonguni longu í heyst. Tað verður fráboða í Játtarkørmunum hjá landsstýrinum.
Kristina Háfoss, landsstýrikvinna, hevur lagt játtanarkarmar fyri 2019 fyri Løgtingið. Útreiðslurnar sleppa at vaksa ótolmaðar og fyri at fáa rúm fyri teimum, hevur Háfoss mett ovurstóran búskaparvøkstur og harvið øðiliga inntøkuøking hjá landskassanum. Búskaparráðið sigur at búskaparvøksturin er steðgaður, men tað leggur landsstýrið líkað í, tí útreiðslurnar eru jú vørumerkið hjá samgonguni.
Búskapurin eigur at byggja á trygga grund, men vinstrahallu flokkarnir, Framsókn, Javnaðarflokkurin og Tjóðveldi hava bygt eitt búskaparligt korthús. Vakurt og lovandi, men bert eitt lot ímóti og tað fellur.
Um metingarnar hjá Búskaparráðum eru rættar, so verður hall á fíggjarlógini fyri næsta ár. Í Játtanarkørmunum hjá landsstýrinum veður fráboða, at um inntøkumetingarnar hjá Háfoss ikki halda, so verða onnur inntøkuátøk framd.
Heldur enn at steðga útreiðslugildinum, ætlar landsstýrið koma við nýggjari skatta- og avgjaldsøði á føroysku familjurnar og vinnuna.
Jørgen Niclasen, form. Fólkafloksins


text:
LEIÐARIN: Nú búskapurin norðanfjørðs, serliga kring miðstaðarøkið kókar yvir, og landið skal gera umraðfestingar og útseta íløgur, so bíða suðuroyingar í stórum spenningi eftir at fleiri almennar íløgur sjálvsagt verða fluttar til Suðuroyar.
Tað gongur væl í Føroyum, staðfestir landsins leiðsla at kalla hvørja viku. Fólkavøkstur, onki arbeiðsloysi, methøgt virksemi í øllum vinnum, methøgar lønarútgjaldingar, methøgar skattainntøkur í landskassan og so framvegis.
Allir búskapar-serfrøðingar í landinum hava eisini seinastu tíðina rópt varskó. Búskapurin er ov heitur, kókar næstan yvir, og nú má ferðin takast av og umraðfestingar gerast.
Í Suðuroynni kennist lítið til ferðina í búskapinum. Fólkatalið minkar. Tað gerast alsamt fleiri eldra fólk, samstundis sum talið av yngri minkar. Arbeiðsloysið er tað hægsta í landinum. Tey stóru arbeiðsplássini arbeiða bert ein part av árinum, og merkir hetta arbeiðshugin og inntøkurnar hjá bæði familjum og kommunum.
Landsstýrið hevur higartil ikki verið stórvegis viðspælari í at skapa økt virksemi í Suðuroynni. Almennu íløgurnar eru næstan ikki til at fáa eyga á. Menningarkvoturnar sóu suðuroyingar lítið til. Og ónskvøldið varð Fámjinstunnilin eisini tikin av dagsskránni.
Jú, ein nýggjur tiltrongdur Hvalbiartunnil er ávegis, og onkur íløgu á Suðuroyar Sjúkrahúsi og so ábøtir á vegin út til Froðbiar.
So nú umraðfestast skal, so verður í Suðuroynni bíða í stórum spenningi eftir at nýggjar almennar íløgur verða gjørdar í Suðuroynni, har tær eru allar mest tiltrongdar.
Suðuroyingar eru í øllum førum klárar at taka ímóti einari íløgupulju. Stóri spurningurin er, um nakar vilji er hjá landsins leiðslu?
Tað fara komandi vikurnar at vísa, nú seinasta fíggjarlógin hjá hesari samgonguni áðrenn løgtingsvalið verður almenn og stríðið um veljaran, eisini um veljaran í Suðuroynni, byrjar.


text:
Í samband við at 25 ár eru liðin, síðan heimið varð tikið í nýtslu, verður sum kunnugt skipað fyri fleiri ymiskum almennum mentanartiltøkum her á heiminum.
Komandi tiltak verður mikudagin 22.04.09 kl. 19:30 í samkomuhøllini.
Sangkreftir úr Fuglafirði syngja og Zacharis Zachariasen,trúboðari heldur fyrilestur undir heitinum "lív og virki Victor Danielsens".
Aftaná verður møguleiki at keypa sær kaffimunn í matarsalinum.
Øll eru hjartaliga vælkomin og vóna vit at mong koma!!
Eysturoyar Røktar- og Ellisheim
Runavík, tann 15.04.09


text:
Fríggjakvøldið var ársaðalfundurin hjá FÍF hildin í fundarhølum hjá Føroya Tele í Hoyvík. Undan fundinum var greitt, at nýggjur formaður skuldi finnast, tí formaðurin seinastu átta árini ynskti ikki afturval.
Søren Antoft úr Bragdinum og Sølvi Reinert Hansen úr Roysninum vóru uppskotin formansevni. Teir fingu báðir orðið undan atkvøðugreiðsluni, og høvdu teir báðir sett sær nøkur góð mál at virka fyri. Tað gjørdist Sølvi, sum vann atkvøðugreiðsluna og verður hann tí formaður hesi bæði næstu árini.
Back to basic. Sølvi Reinert Hansen var fyrsti formaður FÍF’s, og setur seg nú aftur í sessin, sum Hallur Holm hevur havt síðan 2010
Eisini nevndarlimurin Guttorm Sørensen stóð fyri vali. Eingin stillaði upp móti honum, og heldur hann tí fram í nevndini komandi tvey árini. Sostatt gjørdist formansskiftið einasta broyting í starvsnevndini, sum nú sær soleiðis út:
- Sølvi Reinert Hansen, formaður
- Niels Jákup Jakobsen, næstformaður
- Guttorm Sørensen, peningarøkil
- Regin Thomsen, skrivari
- Rigmor N. Arge
- Karin K. Petersen, 1. tiltakslimur
- Søren Antoft, 2. tiltakslimur
Kappingarnevnd bleiv eisini vald, og í hana komu:
- Regin Thomsen, formaður
- Guttorm Sørensen
- Søren Antoft
- Rógvi Johansen
Nýggi formaðurin Sølvi Reinert Hansen var ein av stigtakarunum til at stovna Frælsan Ítrótt Føroya í 2002 og var sjálvur fyrsti formaður felagsins fram til 2006, tá Heri Ziska tók við. Fráfarandi formaður hevur sitið seinastu átta árini síðani 2010.
Seinasta formansfrágreiðingin kann lesast undir myndini.
Nýggja starvsnevndin hjá FÍF: F.v.: Guttorm Sørensen, Niels Jákup Jakobsen, Sølvi Reinert Hansen, Rigmor Napoleonsdóttir Arge og Regin Thomsen
Formansfrágreiðingin 2017/18
Okkara ítróttur krevur meira arbeiði enn nógvur annar ítróttur, og tí er tað bara gleðiligt, at vit hava nógvar eldsálir, sum gera eitt risastórt arbeiði dag og dagliga. Hetta stríð hevur sæst aftur tíbetur, og heiður er nú latin onkrum av okkara eldsálum.
Í fjør vann Heri Ziska heiðurin sum Ársins Leiðari hjá Dansk Atletikforbund, og bleiv hann heiðraður bæði í Danmark og í Føroyum.
Nú fyrst í mai var tað so Guttorm Sørensen, sum vann heiðursbræv Poul E. Peterens. Ein heiður, sum verður latin fyri sjálvboðið og ósjálvssøkið arbeiði. Av tí at Guttorm ikki kundi taka í móti heiðurinum, sum var latin á aðalfundinum hjá ÍSF, høvdu FÍF, Treysti og Klaksvíkar Kommuna eina móttøku í Býráðssalinum í Klaksvík, har stór mannfjøld fagnaði Guttormi.
Bæði Heri og Guttorm hava saman við Absalon Hansen verið vangamyndir í 3-2, og eru tí við til at varpa eitt sera positivt ljós á frælsan ítrótt.
At tiltøk hjá okkara feløgum m.a. eru til at vinna pening, er heilt natúrligt. Men tað vendir eisini hinvegin. Samstarvið sum bæði Frælsi og Bragdið hava havt við Krabbameinsfelagið og gongu-½hálvmaraton, er við til at skaffa Krabbameinsfelagnum pening. Tað sama var galdandi til motiónsrenningina í sambandi við NS ½maraton hjá Treysti, har luttøkugjaldið fór til Sclerosufelagið og tiltakið hjá Jonhard Larsen, har hann rann úr Klaksvík til Havnar fyri at stuðla Alzheimerfelagnum. Soleiðis hevur frælsi ítrótturin víst samfelagssinni og hetta hevur varpað positivt ljós á frælsa ítróttin.
Svensk, ella Gotlendsk vitjan á páskum gav eisini góða fjølmiðlaumrøðu.
Tað lá nøkur ár í tonkunum, at gera okkurt serligt burtur úr fyri íðkarar og venarjar á breytini, og at brúka okkara sambond gjøgnum eitt nú oyggjaleikir. Tí var tað leingi eitt ynski at fáa Jorma Jaaskelainen og Mattias Sunneborn – gotlendskir toppvenjarar og fyrrverandi toppíðkarar – til Føroya. Hesir báðir eru góðir all-roundvenjarar og Mattias hevði eisini sína søgu at siga frá einum ríkum, spennandi ítróttarlívi og um Suicide Zero. Skipað varð fyri væleydnaðum fyrilestri í Starvsmannafelagshúsinum.
Fýra ymiskar venjingar blivu eisini fyriskipaðar. Ein við denti á lop, ein við denti á spurt, ein barnavenjing og spæl og ein venjing var fyri motiónsrennarar.
Vit hava samband við nógvar ymiskar góðar venjarar, og tað er sjálvandi ein møguleiki at taka onkrar heim higar bæði at venja okkara íðkarar, men eisini at vera inspiratión fyri okkara venjarar.
Ítróttarliga
Oyggjaleikir
Høvuðskappingin hjá FÍF eru oyggjaleikirnir, har vit ynkja at hava so stóra umboðan sum gjørligt, við so kappingardugnaligum íðkarum sum gjørligt.
Úrslitið í ár var heilt framúr við einum gullheiðursmerki, trimum silvurheiðursmerkjum og einum bronsuheiðursmerki.
Tað var Rebekka Fuglø, sum legði fyri við føroyskum meti og bronsu á 1.500 metrum. Seinni í vikuni rann hon í stórum stíli gullið heim á 800 metrum
Marna Egholm vann silvur á bæði 10.000 metrum og ½ maraton. Gull- og silvurtíðirnar vóru næstbesta og triðbesta tíðin yvirhøvur í oyggjaleikasøguni, og søgan var hin sama í hálvum maraton. Í báðum førum var gulli ómetaliga nær.
Tórur Mortensen hevði á einum vanligum degi lættliga vunnið gull í trístøkki, men vegna skaða gekst als ikki eftir vild. Bert eitt lop bleiv góðkent. Tað rakk til eitt trygt silvurmerki.
Hesum fimm heiðursmerkjum høvdu vit vónir um frammanundan, tó vit kendu ikki litin. Men so kom unga Margit Fríðmundsdóttir púra óvæntað og vann bronsu í trístøkki. Hon var enntá á silvurplássinum líka til sætta og seinasta umfar.
Sera positivt var, at vit høvdu ungar gentur/kvinnur við, sum vóru á sínum fyrstu oyggjaleikum. Alda Lamhauge kom í semifinaluna á 100 metrum, Oddvør Joesephsen var við í 800 m-finaluni, Margit Fríðmundsdóttir setti føroyskt met á 200 metrum og kom í semifinaluna og Elisabet Holm Simonsen var partur av bæði 4×100 m og 4×400 m boðrenningini, sum í báðum førum setti dygt føroyskt met og endaði í báðum finalunum.
Serliga boðrenningarnar góvu liðandanum eitt rimmar boost, og hetta merktist eisini millum allar teir føroysku áskoðararnar í Visby.
Ungi Julian Gregersen var sera stutt frá at renna seg í finaluna á 800 metrum. Hetta eydnaðist tó til fulnar á 1.500, har hann í finaluni setti eitt gott persónligt met. Seinasti luttakarin var Jan Elmar Sørensen, sum var skaddur, og bert rann eina av trimum tilmeldaðum kappingum. Hann var eitt gott dømi um, at man ikki møtir skaddur upp til stórar kappingar við landsliðnum. Vit skuldu upprunaliga vera 10 luttakarar, men Rúni Jacobsen bleiv tíverri skaddur heilt stutt undan fráferð og gav avboð.
VU-Spelen
Sama vikuskifti sum oyggjaleikirnir endaðu, byrjaði VU-Spelen. Tí vóru eingir oyl-íðkarar við har. Kortini var hópurin í Gøteborg bæði stórur og sterkur. Heilt serligt úrslit fekk Teresa Bláhamar, sum setti eitt dygt føroyskt met í hæddarlopi fyri kvinnur.
Sera hugaligt er at síggja, at tað longu nú eru fleiri íðkarar, sum hava klárað oylkrav, og hava møguleika til sínar fyrstu oyggjaleikir. Umframt Teresu hava eisini Sunniva Bogadóttir, spjót og Guðrið K. Petersen, sleggja, verið omanfyri oyl-krav. Harumframt eru fleiri onnur ung, sum eru rættiliga nær við. Her kunnu nevnast Andreas Antoft, Miso Buha, William Helmsdal og Lydia Simonsen. Og har eru onnur við.
Helst verða eingi long kast á oyggjaleikunum á Gibraltar. Hetta er ein ótrúliga óheppin og harmilig støða, nú vit hava seks-sjey ungar kvinnur við góðum møguleikum at náa oyggjaleikunum. Í fall eiga tær at fáa aðra avbjóðing uttanlands.
Pallas Spelen
Vit hava allatíð ynskt, at okkara landsliðsíðkarar skulu hava meira enn bert ta einu uppgávuna, sum hevur verið VU-Spelen og so oyggjaleikir annaðhvørt ár. Tí fóru vit aftur til innandurakappingina Pallas Spelen í Malmø í ár, har vit hava verið tvær ferðir áður. Tíverri komu nøkur avboð vegna skaða, okkurt vegna væntandi form. Mannfallið bleiv heldur stórt, og á sjálvum flogvøllinum kom seinasta avboðið, tá sjúka gjørdi seg galdandi. At enda vóru bert fimm við av teimum ætlaðu 10.
Úrslitini vóru tó so hampulig. Rebekka Fuglø vann gull á 1.500 metrum, meðan Alda Lamhauge fekk gott persónligt met á 200 m. Teresa tangeraði innandurametið í hæddarlopi. Tummas Napoleon var smáskaddur og rann ikki upp til sítt besta, meðan Elisabet Holm Simonsen rann javnt gott.
Heimligu kappingarnar
Kappingarnar á breytini halda á at minka í undirtøku. Bæði Stórkappingin, FM Ung og FM Vaksin hava sínar avbjóðingar. Vit hava fyrr tosað um, um tað er neyðugt at hava bæði FM Ung og FM Vaksin. Tann spurningurin er kanska meira aktuellur nú enn nakrantíð.
Hóast nógvir luttakarar eru við til Vetrarkappingina, so var eisini her talan um lítla minking í mun til árini frammanundan. Hetta er tó ikki nakað alarmerandi. Vit eru enn mong, sum minnast tá vit hildu at 20 rennarar var ræðuliga nógv í einum starti.
Roynd við ultra-veteranum var gjørd í Vetrarkappingini, og eigur kappingarnevndin at meta um, hvørt hetta er komið fyri at vera, ella um man fer aftur til gomlu skipanina.
Tær fyrr so vælvitjaðu summarstevnurnar eru heldur forfjónaðar nú. Tað er eitt sindur sum við festivalunum, sum kvala bygdastevnurnar – soleiðis kvala stóru rennitiltøkini smákappingarnar. Men við øllum teimu mongu tiltøkunum, so kann man ikki rokna við innrás allastaðni.
Feløgini:
Bragdið
Ungdómsdeildin stríðist ár um ár á Tórsbreyt. Vit síggja enn somu persónar ganga á odda í venjarayrkinum. Tí er gleðiligt, at nýggir ungir venjaraspírar hava tikið ábyrgd at venja yngri børn.
Tórshavn Marathon og Kvinnurenningin eru sera væleydnað og ikki minni vælvitjað tiltøk, meðan flaggdagsrenningin og ólavsøkurenningin eru stagnerað. Hinvegin er nýggja Faroe Express-stafettin blivin eitt megnartiltak uppá heilt stutta tíð. Felagstúrarnir eru sera væl dámdir
Hvirlan
Hvirlan hevur hesi seinastu 2-3 árini mist nógvar sterkar ungar íðkarar, sum eisini vóru venjarar í felagnum. Hetta er eitt stórt tap, og felagið skal nú finna fótafestið aftur. Hvirlan fyriskipar fýra spennandi tiltøk:
Stuttleikir, sum er eitt rekrutteringstiltak fyri børn á Tórsbreyt og plagar at verað vælvitjað.
Jatnatøk, sum upprunaliga var ætlað sum ein millumtjóða summarstevna. Hetta hevur tíverri ikki fingist at virka. Ein orsøk til tað kann vera, at føroysku íðkararnir ikki hava bakkað nóg væl upp. Kerjarenningin, sum er eitt familjurennitiltak í náttúruni saman við Vetrarrennarunum og so Mannfólkarenning, sum bara er fyri mannfólk sum vilja dálka seg og blíva vát. Hetta var eitt væleydnað tiltak í ár, men tað átti at borið til fingið undirtøkuna enn betri.
Treysti
Tað hava verið heldur færri gul at síggja til kappingar. Bæði á landavegnum og á breytini. Men við sera spennandi verklagnum, sum tey rópa Vígvøllurin við Másheyg, (nýggja rennibreytin) er sannlíkt at man aftur fær stóra tilgongd. Og breytin fer so heilt víst at ávirka frælsa ítróttin ikki bara í Klaksvík og Norðoyggjum, men um alt landið.
FM NS ½ maraton, hevur verið flaggskipið hjá Treysti seinnu árini, og hevur verið fyrimyndarliga væl fyriskipað við góðari undirtøku. Føroya Bjór-renningin á norðoyastevnu og Silvarenningin eru eisini afturvendani rennitiltøk hjá Treysti. Her hevur undirtøkan sveiggjað nakað.
Frælsi
Føroya Vakrasta hálvmaraton rakti plett, tá tey yvirtóku 1. Leygardag í september frá Tórshavn Marathon. Eg vænti ikki at nakar hevði ímyndað sær at 700 luttarar skuldu koma til tiltakið.
Jan Elmar Sørensen er settur sum venjari og vegleiðari hjá motiónsrennarum.
Hvistan
Føroya Sunnasta ½ maraton var sera væleydnað í fjør við yvir 200 luttakarum, og tað sær út til at hetta endurtekur seg í ár. Glið er ordiliga komið á felagsvenjingarnar, sum nú eru fýra ferðir um vikuna – tvær ferðir í Vági og tvær ferðir á Tvøroyri.
Nýggja Marghøllin eigur at kunna geva møguleikar til bæði venjing og kappingar, men enn liggur einki ítøkiligt í kortunum. Eitt hugskot er at FÍF hjálpir at fáa gongd á, serliga viðvíkjandi barnavenjing, um felagið hevur hug til tess.
Høllin verður alment tikin í nýtslu fríggjadagin 15. Juni, og borgarstjórin hevur sett fram ynski um at onkur kemur suður at vísa í verki, hvussu høllin kann brúkast til frælsan ítrótt.
Roysnið
Fyri bara trimum árum síðani sóust fyrstu fáu grønu børnini til kappingar á Tórsbreyt. Til fyrstu Stórkappingina í ár hevði Roysnið næstflestar startir. Felagsvenjingarnar hava gingið væl, m.a. við ymiskum spennandi túrum og øðrvísi renningum. Ein bólkur við nýbyrjarum er eisini akkurát byrjaður.
Nýggjárshálvmaraton, FM 10 km og Runt Agnið eru allar vælvitjaðar og sera væl avgreiddar kappingar, sum Roysnið skipar fyri.
Uttanlands
Fleiri av feløgunum eru eisini sera aktiv uttanfyri landoddarnar. Til Stórmót IR í Reykjavík í januar vóru fýra feløg umboðað. Tårnby Games, venjingarlega í Vaxsjø, DMU inni og úti, DM úti og inni og ikki minst øll tey sum ferðast út í heim til maraton og aðrar kappingar.
Í Keypmannahavn vunnu Cecil Weihe og Krista Nielsen sínar aldursbólkar í fjør í Keypmannahavnar maraton og í ár vann Jens Weihe sín bólk, sum hann so ofta hevur gjørt fyrr. Jú sanniliga er eisini dugur í teimum eitt sindur eldru.
EMA
Í august vóru Guttorm og undirritaði til EM fyri veteranar í Århus. Ein stórsligin kapping, har íðkarar úr 35 upp í 100 ár kappaðust. Ársaðalfundurin hjá European Masters bleiv hildin fyrsta dagin, og her vóru vit úr FÍF bodnir við sum eygleiðarar. Tað var vinur okkara Kalle Glomsaker úr Noregi, sum hevði sett okkum í samband við Týska forsetan Kurt Kaschke. Dagin eftir høvdu vit fund við forsetan, har vit umrøddu føroyskan limaskap í EMA. Einki tykist vera til hindurs fyri at Føroyar kunnu luttaka sum sjálvstøðug tjóð. Danir fingur mann valdan í starvsnevndina, sum telur fimm, so saman við forsetanum átti at borið til at fingið eina umsókn játtaða. Hetta var eitt heitt evnimánaðirnar eftir, men er nú kólnað nakað.
Nordic Athletics
Tí tað er ikki so ofta, at vit sleppa at kappast á jøvnum føti við aðrar tjóðir. NM fyri veteranar verður í Borås nú í summar, og har verður onkur føroyingur við. Ætlandi kappast føroyingar í føroyska landsliðsbúnanum.
Tað eru tíverri ikki so nógvar NM-kappingar annars. Í heyst høvdu vit Mariu Biskopstø og Oddvør Josephsen við til NM í lendisrenning fyri juniorar. Hvørgin teirra var á toppinum, og tað sást aftur í úrslitunum. Skal man vera við har, krevst eitt rættiliga høgt støði, sum vit ikki altíð hava. Men er møguleikin har, eiga vit at senda fólk til NM, tá vit kunnu. Vit hava verið umboðað til NM í lendisrenning øll árini síðani 2014 við einari kvinnu. Valborg Heinesen í 2014 og hini trý árini var tað Marna Egholm.
Ungdómssamlingar
Skipanin við talentvenjingum bleiv í fjør broytt soleiðis at øll ung uttan mun til støði kundu luttaka í felagsvenjingum/tiltøkum hjá FÍF. Beint undan seinasta aðalfundi høvdu vit slíkar alternativar venjingardagar við Gjógv, og í november høvdu vit eitt tiltak á Oyrabakka. Vit høvdu boðið taekwondo-venjarum at standa fyri einari venjing, og so høvdu vit ráðgeva frá ÍSF at greiða frá um doping. Bæði tiltøkini vóru sera væleydnað og –dámd, men tíverri var luttøkan alt ov lítil.
Arbeitt var kortini við nýggjari legu í Vági í mars, har vit fingu 2xtríggjar tímar í Marghøllini umframt óavmarkaða nýtslu av Pálshøll og fitnesshølunum har. Ætlanin var eisini at hava venjing við børnum úr Vági og Porkeri, men ov lítil undirtøka gjørdi at alt hetta bleiv avlýst. Tankin er enn sera góður, og kann verða tikin uppaftur.
Úrval
Síðan Úrval fór at virka í 2015, hava umboð úr FÍF á hvørjum ári fingið útluta stuðulskrónur. Í 2015 var tað Valborg Heinesen, meðan Tórur Mortensen og Hanus Bergsson fingu eina lítla upphædd sum ungdómsíðkarar. Í 2016 Var tað Marna Egholm, meðan Hanus og Tórur nú fingu eina eitt sindur hægri játtan. Í 2017 – farna árið – fingu Tórur og Marna stuðul. Fyri 2018 hevur Tórur Mortensen enn einaferð fingið stuðul, meðan ein kvinnuunglingabólkur við sjey kastarum eisini fekk eina upphædd.
- ll árini hevur FÍF eisini søkt fyri Rebekku Fuglø. Úrval hevur tó ikki kunnað játtað henni pening, tí tað er próvfast, at hon ikki er í topp fimm í norðurlondum, sum man annars skal vera sambært reglugerðini. Rebekka vann gull í øllum sínum trimum altjóða kappingum í 2017/18. Stórmót IR, Pallas Spelen og Oyggjaleikir.
Tí stakk tað í eyguni, at annar íðkari, sum so avgjørt ikki er millum fimm tey bestu í norðurlondum í sínari ítróttargrein, kundi fáa fullan stuðul frá Úrval. Ikki tí – flestu halda hesin íðkarin hevur uppiborið stuðul. Men sambært lógunum var tað ikki møguligt – sama lóg, sum hevur verið brúkt móti Rebekku ár um ár. At Úrval ynskir at stuðla ítróttarfólki, hóast egnar lógir siga ímóti, merkir at har mugu lógarbroytingar gerast.
Eg eri byrjaður at skriva til Úrval, hvat fyri broytingar vit ynskja. ÍSF er vitandi um hetta.
Samstarvið viðv. Tórsbreyt
Samstarvið millum Hvirluna, Bragdið og FÍF um umstøðurnar á Tórsbreyt halda fram. Vit vóru á fundi við borgarstjóran, varaborgarstjóran og mentunardeildina, har vit greiddu frá, at merkingin á Tórsbreyt var kámað, at breytin var mosavaksin, at vit mangla ljós, ljóðútgerð og útgerð til stangarlop. Longu í fjør summar bleiv breytin vaskað og merkt upp av nýggjum. Eisini er ein millión játtað í 2018 til ljós. Boðini vóru síðani, at vit kundu vóna at fáa ljóðútgerð og stangarlopsútgerð deilt yvir tvey ár.
Samstarv um tunnilsrenning
Vit høvdu í umbúna at hava eina sonevnda altjóða ultratunnilsrenning í sambandi við at Eysturoyartunnilin letur upp í 2020. Hetta skuldi vera eitt felagsprojekt fyri øll feløgini, m.a. við tí endamáli, at tað skuldi kasta pengar av sær. Ein nevnd bleiv vald við einum umboði úr hvørjum felagið umframt umboði fyri FÍF. Nevndin hevur havt ein fund – sum longu nú er farin væl afturum.
Tankin var fyrst at renna úr Gásadali til Hvítanes og síðani gjøgnum Eysturoyartunnilin og so enda á Viðareiði. Nevndin fann tó skjótt út av, at hetta neyvan fer at kasta nógvar pengar av sær, og riggar illa sum eitt hátíðarhald í sambandi við tunnilsupplatingina. Komið varð eftir, at gera tveir renniteinar. 10 km úr Hoyvík og 5 km av Strondum. Báðir teinar enda við hátíðarhaldi við Ítróttardepilin í Runavík.
Hetta haldi eg er eitt gott uppskot, sum kann samlað fleiri túsund rennarar, og um væl verður borið at, skuldi tað kunna givið pening í kassan hjá øllum feløgunum í FÍF.
Men nú má berast skjótt at, tí enn hava vit einki loyvi fingið frá Tunnilsfelagnum, og møguliga onkur annar fer at liggja framvið.
Ultrarenning – Útiliv
Men longu í heyst verður ein ultra-trail kapping hildin í Føroyum. Útiliv Adventure Festial Faroe Islands er eitt risa rennitiltak, sum verður her í Føroyum frá 7. til 9. september. Heimskendir trailrennarar koma higar at renna trail-kapping á fýra ymsum teinum í Norðurstreymoy. Føroyskir stuðlar eru m.a. Nax, Mikkeler, Visit Føroyar og skótalið. Fríggjakvøldið áðrenn kappingarnar verður framsýning og fyrilestrar í Norðurlandahúsinum og sunnudagin gera tey alskyns útferðir. Væntast kunnu yvir 200 útlendskir rennarar.
Eg havi verið á fundi við Sarah Pritchard, sum er annar av høvuðsfyriskiparunum. Onkursvegna eigur FÍF at vera við í slíkum stórslignum tiltaki, sum í veruleikanum er eitt gott høvi at gera vanliga føroyingin betri kunnugan við trail-renning. Vit tosaðu um, at tað eigur at bera til at hava FM kapping í trail innbygt í kappingina.
Spurningurin er eisini, hvat FÍF skal gera, um hetta verður afturvendandi tiltak. Kunnu fremmandafólk koma inn á okkara øki? Kunnu øll skipa fyri rennikappingum allastaðni í Føroyum?
Hagtalsskipan
Á hvørjum ári hevur hetta verið eitt evni. At skapa ein databasa við øllum okkara úrslitum. Tað hevur verið sera ringt endaliga at velja eina ávísa loysn, tí KT er sera dýr, og ilt er at meta, hvat man fær fyri pengarnar. Men vit avgjørdu so at samstarva við Klintra, sum hevur dugnalig fólk til KT, og eisini fleiri fólk, sum hava bæði innlit og áhuga í frælsan ítrótt.
Vit eru nú komin so langt, at vit hava eina føroyska skipan. Hetta er tann danska, sum er týdd til føroyskt og er klár at seta í gongd. Nú er bert spurningurin, hvussu hon skal fóðrast við øllum teimum gomlu úrslitunum og hvussu hon skal fóðrast leypandi, og hvør skal gera tað.
Hetta er eitt risafet fyri okkara søgu. Til ber at gera ranglistar av alskyns slag. Síggja øll úrslit hjá einum íðkara samlað o.s.fr. Eitt ótal av møguleikum. Tey sum kenna danska statletik vita, hvat eg tosi um. Hetta hevur kostað nógvar pengar, men hetta eru neyðugt, og vit hava ráð til tað, tí vit hava uppspart pengar m.a. til tað sama.
Peningaliga – stuðlar
2017 var oyggjaleikaár, sum plaga at vera nakað dýrari enn hini árini. So er eisini hesuferð, og oyggjaleikir saman við útreiðslunum til hagtalsgrunnin geva okkum eitt lítið undirskot í 2017. Stuðulin frá ÍSF verður eitt vet minni í 2018 enn í 2017. Stuðulsinntøkur eru tryggjaðar trý ár fram, til og við 2020. Vit hava undirskrivað nýggjan 3-ára sáttmala við Betri sum høvuðsstuðul, umframt avtalur við Hiddenfjord og Føroya Tele – báðir sáttmálarnir galdandi fram til 2020.
Við einari fíggjarætlan upp á umleið 700.000 kr. hevur FÍF ríkar møguleikar fyri fjølbroyttum virksemi. Og skapar man enn størri virksemi, virkar skipanin hjá ÍSF nú soleiðis, at góður møguleiki er fyri eyka stuðulskrónum haðani.
Takk fyri meg
Eg fari nú at siga takk fyri meg. Takk fyri átta spennandi ár á odda fyri frælsum ítrótti í Føroyum. Átta ár er meira enn ivaleyst og nýggjar kreftir eiga at sleppa fram at. Takk fyri gott samstarv við feløgini, við venjarar og íðkarar, og ikki minst takk fyri gott samstarv við tykkum í nevndini. Eg ynski tykkum blíðan byr víðari – siglið egnar leiðir.
Mín seinasta heilsan fer til teir venjarar, sum dag og dagliga stríðast fyri framburði hjá øðrum. Uttan teir kundi alt gjørt tað sama.


text:
Fyrsta Mósebók, kapittul 5
Ættartal Sets
v1
Hetta er ættartal Ádams. Tá ið Guð skapaði Ádam, skapaði Guð hann sær líkan.
v2
Sum kall og konu skapaði hann tey; og hann vælsignaði tey og nevndi tey «menniskjur», tá ið tey vórðu skapað.
v3
Ádam livdi í eitt hundrað og tríati ár, og hann gat son í líki sínum og eftir mynd síni og nevndi hann Set.
v4
Og Ádam livdi átta hundrað ár, eftir at hann hevði gitið Set; og hann gat synir og døtur.
v5
Soleiðis vórðu allir ævidagar Ádams níggju hundrað og tríati ár; tá doyði hann.
v6
Tá ið Set var eitt hundrað og fimm ára gamal, gat hann Enosj.
v7
Og eftir at Set hevði gitið Enosj, livdi hann átta hundrað og sjey ár; og hann gat synir og døtur.
v8
Soleiðis vórðu allir ævidagar Sets níggju hundrað og tólv ár; tá doyði hann.
v9
Og tá ið Enosj var níti ára gamal, gat hann Kenan.
v10
Og eftir at Enosj hevði gitið Kenan, livdi hann átta hundrað og fimtan ár; og hann gat synir og døtur.
v11
Og allir ævidagar Enosjar vórðu níggju hundrað og fimm ár; tá doyði hann.
v12
Tá ið Kenan var sjeyti ára gamal, gat hann Máhálalel;
v13
og eftir at Kenan hevði gitið Máhálalel, livdi hann átta hundrað og fjøruti ár og gat synir og døtur.
v14
Og allir ævidagar Kenans vórðu níggju hundrað og tíggju ár; tá doyði hann.
v15
Tá ið Máhálalel var seksti og fimm ára gamal, gat hann Jared.
v16
Og eftir at Máhálalel hevði gitið Jared, livdi hann átta hundrað og tríati ár og gat synir og døtur.
v17
Og allir ævidagar Máhálalels vórðu átta hundrað og níti og fimm ár; tá doyði hann.
v18
Tá ið Jared var eitt hundrað og seksti og tvey ára gamal, gat hann Enok.
v19
Og eftir at Jared hevði gitið Enok, livdi hann átta hundrað ár og gat synir og døtur.
v20
Og allir ævidagar Jareds vórðu níggju hundrað og seksti og tvey ár; tá doyði hann.
v21
Tá ið Enok var seksti og fimm ára gamal, gat hann Metúsalem.
v22
Og Enok gekk við Guði; og eftir at hann hevði gitið Metúsalem, livdi hann trý hundrað ár og gat synir og døtur.
v23
Og allir ævidagar Enoks vórðu trý hundrað og seksti og fimm ár.
v24
Og eftir at Enok hevði livað við Guði, hvarv hann, av tí at Guð tók hann burtur.
v25
Tá ið Metúsalem var eitt hundrað og áttati og sjey ára gamal, gat hann Lamek.
v26
Og eftir at Metúsalem hevði gitið Lamek, livdi hann sjey hundrað og áttati og tvey ár og gat synir og døtur.
v27
Og allir ævidagar Metúsalems vórðu níggju hundrað og seksti og níggju ár; tá doyði hann.
v28
Tá ið Lamek var eitt hundrað og áttati og tvey ára gamal, gat hann son;
v29
og hann nevndi hann Nóa og mælti: «Hesin skal veita okkum ugga í okkara tunga stríði og strevi á hesi jørð, sum Harrin hevur bannað.»
v30
Eftir at Lamek hevði gitið Nóa, livdi hann fimm hundrað og níti og fimm ár og gat synir og døtur.
v31
Og allir ævidagar Lameks vórðu sjey hundrað og sjeyti og sjey ár; tá doyði hann.
v32
Og tá ið Nóa var fimm hundrað ára gamal, gat hann Sem, Kam og Jáfet.


text:
Tá ið stórdysturin ímillum KÍ – HB bleiv leiktir fríggjadagin, bleiv ein útibarr sett upp beint við inngongdina, har øll viðhaldsfólkini hjá KÍ og HB skuldi ígjøgnum til ítróttarøkið og skýlið.
Um hetta var lógligt ella ikki? má Klaksvíkar Kommuna kannað. Haldi hetta var dekan ov langt úti, at Havnamenn skulu skúma flødan, tá ið størsti dysturin hjá KÍ higartil í ár bleiv spældur.
Havnamennirnir skúmaði ikki bara flødan í sølu av sterkum, teir fóru eisini avstað við trimum stigum og eftir sita vit sum flongdir hundar. Maverick misti nógvan umsetning av hesari beistagerð, men tað sær soleiðis út, at hasir fýrarnir í Havn kunnu gera akkurát teimum lystir hesar dagar Summarfestivalurin verður hildin í Klaksvík.
Mær vitandi hevur KÍ ella Klaksvíkar Kommuna onki skeinkiloyvið til at selja sterk og tá ið portini vóru opin til hálvleik, so var tað ikki Havnafólkini, sum ráddi yvir økinum, men KÍ og Klaksvíkar Kommuna, tí er mín spurningur til Klaksvíkar Kommunu, eru tit byrjaðir at skonkja sterk ella hava tit skeinkiloyvið til ítróttarøkið og Atlantis Bio?
Eisini bleiv skonkt sterkt við úthurðina hjá Atlantis Bio, mær vitandi hevur Atlantis Bio onki skeinkiloyvið og sum tað stendur á Skeinkiloyvinum hjá Maverick, punkt 2. “Loyvið gevur rætt til at skeinkja rúsdrekka í hølunum á matr. nr. 670, Klaksvík. Loyvið er eisini galdandi fyri skeinking uttandura á matriklinum við teimum treytum, sum Kommunan setur”.
So er brennandi spurningurin, høvdu hasir Havnamennirnir loyvið at skeinkja rúsdrekka í hølunum hjá Atlanis Bio? og høvdu teir loyvið at skeinkja rúsdrekka á matr. nr. við portið til ítróttarøkinum, tí skeinking skal vera á matriklinum, sambært lógini.
Vónandi kann Klaksvíkar Kommuna ella Loyvisnevndin svara hesum spurningum?
Her myndir av skeinkistøðunum og filmsklipp til høgru.
SáH


text:
Leysir bústaðir í Odense
Nýggir ungdómsbústaðir við útsýni yvir vatn, skóg og himmal í Norðuratlants Húsinum í Odense Havn.
Frá november 2013 kanst tú sum føroyingur, íslendari ella grønlendari búgva í einum av teimum 25 nýmótans bústøðunum í tí nýbygda Norðuratlants Húsinum í Odense Havn.
Bústaðirnir hava eitt fantastiskt útsýni yvir vatn og skóg og eru samstundis tætt við Odense centrum og Banagarðin. Øll rúmini hava egnan tekøk, WC (og altan). Tey sum búgva í Norðuratlants Húsinum kunnu nýta snotiligu felagsumráðini, sum fevna um eina stóra takterassu við útsýni yvir vatnið, harumframt felags tilhaldsrúm og køk á hæddunum.
Í Norðuratlants Húsinum verður tú partur av einum spennandi felagsskapi við lesandi úr Grønlandi, Føroyum og Íslandi, og tú fært møguleikan at taka lut í mentanartiltøkunum og nógvu upplivingunum í húsinum.
Norðuratlants Húsið liggur mitt í nýggja havnaumhvørvinum á Byens Ø beint við nýggju býarstrondina og við nógvum møguleikum fyri frítíðarvirksemi t.d. havkajak, lystfiskaríi, minigolf, fótbólti, parkour o. a. m.
Húsaleigan í Norðuratlants Húsinum er 3.053 kr. pr. mánað pluss eina nýtslu á umleið 950 kr. um mánaðin. Mann kann søkja um bústaðarstuðul á uml. 475 kr. Depositum er 12.000 kr., sum kunnu lænast.
Samband: Kirsten Mærsk - km(at)dgh-odense.dk - tlf. +45 22 46 04 05
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Sunnudagin kl. 14.30 verður dysturin millum Suðringar og KÍ við Stórá bríkslaður ígongd.
Suðringar fáa vitjan av klaksvíkingum, sum eru á einum 2. plássi í Betrideildini, meðan Suðringar eru á 8. plássi.
Seinast KÍ var á vitjan við Stórá var í Løgmanssteypinum, tá Suðringar vunnu 1-0 og varpaðu KÍ út úr kappingini um Løgmanssteypið.
Í morgin er talan um ein nýggjan dyst, har Suðringar skulu reisa seg eftir tap ímóti B36 í vikuni, meðan KÍ kemur til dystin við einum 3-1 heimasigri ímóti B36 í viðførinum.
Dysturin er kl. 14.30 sunnudagin.


text:
Í gjárkvøldið boðaði trolbáturin Dýrindal frá, at teir høvdu fingið trolposan um skrúvuna.
Brimil fór Dyrindal til hjálpar, og sleipaði trolbátin á Svínoyarvík, har kavarar skóru av skrúvuni.
Um miðnáttina vóru aftur boð eftir Brimli, tá var tað partrolarin Smaragd, ið hevði fingið trolið um skrúvuna.
Um 4 tíðina í nátt kom Brimil til Smaragd, Brimil sleipaði Smaragd á Klaksvík, har kavarar, frá Brimli, í løtuni arbeiða við at skera av skrúvuni.
Brimil kom á Klaksvík við Smaragd kl. 09.30 ímorgun.
Kelda: www.vorn.fo
SáH


text:
Samlaði startlistin til HM 2007 er nú lagdur út á omegatiming.com. Hann er 160 síður langur og inniheldur bæði tilmeldingarnar listaðar upp fyri hvørt land sær, umframt sjálvan startlistan við plasering av luttakarum í mun til teirra tilmeldingartíðir. Har er eisini avsett pláss til ‘live timing‘, so hatta verður nokk ein av teimum síðum sum vit svimjiáhugaðu fara at vitja nógv í komandi viku.
Niðanfyri havi eg listað upp allar tilmeldingar hjá føroyingunum, við viðmerking um hvønn dag tey svimja, og hvussu tey eru plaseraði í mun til samlaða talið av luttakarum í greinini. Gott at síggja at føroyingarnir verri enn so eru aftast, um enn tað eisini er langt upp á toppin:
Viðhefta fílan er sjálvur listin av omegatiming.com.
Related


text:
Skála kommuna og Ísafjarðar kommuna í Íslandi gjørdust í sínari tíð vinarbýir. Táið Skála- og Runavíkar kommuna kastaðu saman fyri nøkrum árum síðani flutti hesin gamli vinskapurin við samanleggingini, og hin nýggja og víðkaða Runavíkar kommuna gjørdist soleiðis vinarbýur við Ísafjørðin. Kommunala sambandið og samstarvið hevur verið lítið síðani, men harafturímóti hava Runavíkar havn og Ísafjarðar havn samskift rættiliga nógv, táið umboð fyri hesar hava hitst á cruisemessum í USA og í Europu. Havnastjórin í Ísafirði er hin kendi Gudmundur (Muggi), ið eisini er tónleikari, og sum er pápi at hinum uppaftur kendari tónleikaranum Muggison.
Í hesum døgum er býarstjórnin á Ísafirði á vitjan í Føroyum. Ídag vitjaðu tey, við bæjarstjóranum Gísla Halldóri Halldórssyni á odda, Runavíkar kommunu. Semja var um, at vit eiga at styrkja vinarbýarsamstarvið, ikki minst av tí orsøk, at býirnir á mangan hátt líkjast. Í stødd, vinnu, mentan o.s.fr.
Dagurin byrjaði við morgunmati uppi á Gørðum í Søldarfirði - hjá teimum báðum Jákupi og Lenu. Síðani vitjaði vit ítróttarøkið, Bylgjuna, Skúlan við Løkin, Bókasavnið og Løkshøll. Eftir tað varð farið inn í Býráðssalin í Heiðunum, har vit fingu ein kaffimunn frá umsitingini. Ísfirðingarnar eru í serligum ørindum í Føroyum í hesum døgum, tað frættist meiri um, og teir fara at vitja kring landið, m.a. ætla teir at støkka inn á gólvið hjá Fiskivinnuráðstevnuni í Klaksvík. Teir fara heimaftur til Íslands fríggjadagin.


text:
Venjingarlegan er nú avgreidd hjá føroyska EJM-landsliðnum í Canet-en-Roussillon í Suðurfraklandi, og tey eru seinnapartin ávegis til Poznan í Póllandi, har evropeiska juniormeistarastevnan í svimjing byrjar mikudagin 10. juli. Men HM-landsliðið fer skjótt til nágreiniliga sama stað, at venja upp undir HM í Barcelona, og her er tí ein áhugaverd eftirmeting / víðarigeving av ‘nice to know’ frá Jón Bjarnasyni, til Kristian Martin og hini.
Tag: jón bjarnason
KVF-samrøða við Jón Bjarnason á FM 2013
Leivur Frederiksen tosar her við Jón Bjarnason á øðrum degi av FM/JM 2013, um støðuna í Suðuroyar Svimjifelagi og sovorðið.
DR samrøða við Jón Bjarnason á Danish Open 2013
DR fekk Jón Bjarnason av kantinum eina løtu til at tosa um føroyska svimjing, Pál Joensen og annað. Jón kundi millum annað avdúka, at Pál stríðist við sjúku, nú á Danish Open, so mikið at hann væl ikki verður at síggja í 1500 í morgin.
Jón og Frans og hini shoppa í Thailandi
Eitt skemtiligt brot á On-Sport, har Rikke Møller Pedersen filmar ein túr til handils eftir matvørum í Thailandi, nú hon, danska landsliðið og Pál og Jón eru á venjingarlegu. Jón tosar um bringusvimjing, og Frans keypir turran fisk 🙂
Pál og Jón á venjingarlegu í Thailandi
Pál Joensen og Jón Bjarnason eru í hesum døgum saman við danska landsliðnum á venjingarlegu í Thailandi, Pál tí hann venur á NTC (det Nationale TræningsCenter), og Jón sum hjálp nú danir skifta landsliðsvenjara.
Her er ein video sum Pál legði út í morgun, við viðmerking ‘monkey likes coke’
Landsdystur Danmark – Føroyar
Ein eitt sindur ørvísi og tíverri fyri okkum sikkurt óoffisiell kapping millum landsliðini bæði Pál og Jón fyri Føroyar, ímóti René og Daniel fyri Danmark.
Pál og Jón millum áskoðarar
Teir báðir Pál og Jón vóru millum áskoðarnar, tá kvinnurnar svumu 4×100 frí og settu nýtt danskt met við 3:37.45. Kvinnurnar úr Avstralia vunnu og settu nýtt OL met við tíðini 3:33.15 frammanfyri Holland og USA. Sí úrslitini her.
Standandi frá vinstru: Glæsner, Lie, Joensen, Bjarnason
Pál og Jón undir allarsíðstu OL-fyrireikingar
Tað er nú sunnudagin 22. juli at Pál Joensen og Jón Bjarnason fara víðari til Olympiska býin í London, saman við danska landsliðnum, Mellouli og Wildeboer og teimum. Í løtuni eru teir farnir undir seinastu fasu av tí heilt tunga, sum er at venja seg til at skula svimja skjótt í innleiðandi riðlunum um morgunin, síðani sprintararnir skjótt aftur í hálvfinalum um kvøldið, síðani lætt morgunin eftir, og so skjótt aftur í finalum um kvøldið.
(Pál og Mellouli koyra hart á líka inn í veggin. Tað er Pál í svørtum buksum og Mellouli í hvítum)
Pál og Jón stríðast í sólini í Rijeka
Jón Bjarnason legði hesa myndina út á Facebook fyri løtu síðani, við viðmerking “Ein skal bert flúgva í 90 min frá Kastrup, so eru 38 gradir í skugganum. Óndar tungur vilja vera við, at hann sjálvur er farin at svimja, til at klára hitan 🙂
Ítrottarblað um Pál og OL í London
Í morgin kemur eitt serblað ella ítróttarmagasin frá Dimmalætting við 64 síður um Pál Joensen og OL í London. Haraftrat er tilfar um Óla Mortensen, “16 ára gamal svimjari: Óli vil til OL í Rio” og Jón Bjarnason, “Alt fokus er á 1.500 metrar”, og sjálvandi um Pál eisini: “Eg droymi um medalju”. Blaðið kostar 39.95 kr.


text:
Liðuggerð
Tá ein prentlutur er prentaður, skal hann gerast liðugur. Vit falsa, stifta, skera, gera bukkistrikur, stansa, seyma, hefta, líma, binda inn, runda horn, perforera, blokka, hola, nummerera og seta dupultklistrandi tape og klistrimerkir á.
Vilt tú hava eina meira eksklusiva liðuggerð, hevur tú fleiri møguleikar at velja ímillum:
Lakering: Tú kanst lakera eina heila flatu við mattum ella blonkum lakki. Tað ber eisini til at lata silvur- ella gullglimmur í lakkið.
Partiel lakering: Tað ber eisini til at lakera partar av einari flatu við mattum ella blonkum lakki. Lakkið kann vera líka flatt sum sjálv prentflatan, so tað bara sæst og ikki merkist, men tað kann eisini vera eitt tjykkri lag sum merkist, tá tú letur fingrarnar kína eftir tí. Silvur- og gullglimmur kann latast í lakkið.
Kachering: Tá vit kachera leggja vit eitt tunt lag av laminat á prentflatuna. Tað gevur prentlutinum eitt ”look” sum skarar framúr, og ger hann eksklusivan at nema við. Umframt at tað bæði verjir og styrkir pappírið.


text:
Hagstovan legði í gjár grein út á heimasíðuna, sum segði, at talið á ungum, sum flyta til Føroyar er vaksandi.
Tað er ikki ein óvantað hending, men tað, at broytingin er so stór, er óvantað, sigur Hans Pauli Strøm, sociologur, sum arbeiðir á Hagstovuni.
Í greinini á frá Hagstovuni vístu tey á, at tað í árunum 2003-2014 hevur verið ein støðug minking í ungum, sum flyta til Føroyar, meðan talið á teimum eldru var støðugt vaksandi.
Men nú er vend komið í. Síðani 2013-14 er talið á teimum ungu, sum flyta til Føroyar vaksið upp um tey eldru.
- Tað er í høvuðsheitum føroyingar, sum fyrr eru flutt úr Føroyum, sum flyta heimaftur. Samstundis eru tað færri ung, sum flyta av landinum, sigur Hans Pauli Strøm.
Hann sigur víðari, at tað eru nógvar orsøkir til at vend kemur í eina slíka fólkatilflyting, men ein teirra er tað, sum vit kalla tær objektivu fortreytirnar, sum eru betraðar í Føroyum. Ein av hesum fortreytunum er útbúgvingarmøguleikarnir, sum eru nógv betraðar, bæði á miðnámsstøði og á hægri lesnaði.
- Útbúgvingarmøguleikarnir í Føroyum eru øktar óvanliga nógv í seinastuni. Man hevur satsað og gjørt nógv burturúr at skapa útbúgvingarmøguleikar, bæði á miðnámsstøði og kanska serliga á hægri lestrarstigum, so at ung fólk ikki noyðast at flyta úr Føroyum fyri at fáa sær eina góða útbúgving.
Samstundis sum vit hava betri útbúgvingarmøguleikar, er útboðið av arbeiðismøguleikum eisini nógv betrað seinastu árini. Fyrr var høvuðsálitið tær traditionellu vinnurnar, so sum framleiðsluvinnan, fiskivinnan og umsorganarvinnan. Nú eru møguleikarnir fleiri og meira fjølbroyttir.
- Nú er arbeiðismøguleikarnir fjølbroyttir kolossalt, bæði í vavi og í vídd. Tað eru nógvar kreativar vinnur, vitanarvinnur, upplivingarvinnur og tænastuvinnur av sovornum slag, sum man slett ikki hevur havt í Føroyum. So um fólk sita uttanlanda og ivast í, um tey nú kunnu fáa nakað gott arbeiði, um tey venda heim, so eru teir møguleikarnir nógvar ferðir betri nú og betri enn teir nakrantíð hava verið, sigur hann.
- Samstundis eru inntøkumøguleikarnir eisini kappingarførir við tað, sum tú kanst fáa í útlondum. Forðingarnar, sum fyrr lógu í, at man kanska ikki kundi finna eitt arbeiði og kanska ikki fáa eina inntøku sum svarar til tað, man onkustðani kravdi ella ynskti, eru ikki longur. Nú kunnu Føroyar kappast um tað. Fólk hava møguleika at skapa sær eina karrieru, sum matchar tað, sum tú kanst uttanlands. Tí er ikki longur nøkur serstøk grund til at frávelja Føroyar, Hans Pauli Strøm frá Hagstovuni.
Les eisini: Hagstovan: Størri fólkavøkstur í yngru ættarliðunum


text:
Líknandi greinar
Súlur spæla sær á Vágni í Klaksvík í morgun
Haldi tað er eitt sindur sjálvsamt at síggja tvær Súlur spæla sær á Vágni í Klaksvík í morgun. Tók onkrar myndir av teimum, men eri dekan ov langt burturúr fyri at fáa ordiligar myndir av teimum báðum. Tær hava funnið eitt gott mið ímillum Tummas T og Jákup B. við Kósabrúnna og har hava tær Les meira…
Málið hjá Óli Eyðsteinsson Poulsen til 2-0
Tá hálvur tími var leiktir, legði Óli Eyðsteinsson Poulsen KÍ á odda til 2-0. Jóannes Bjartalíð leggur innfyri til Páll Klettskarð, hann sær Óli Eyðsteinsson Poulsen og hann smekkar bóltin í málið. Eitt flott mál. SáH
Klaksvíkar Svimjihøll hevur longri opið í heystfrítíðini
HEYSTFRÍÐTÍÐ OG MEIRA OPIÐ Soleiðis er billettsølan opin. Týs: 6:45-19:00 / Mik: 6:45-17:00 / Hós: 6:45-19:00 / Frí: 6:45-19:00 / Ley: 9:00-10:00 (pensionistar) Ley: 10:00-17:00 / Sun: 8:00-10:00 – Sun: 14:00-16:00. Øll skullu verða úti 1:15 tíma eftir billettsøla stongi


text:
Aftur í dag gekk tað útmerkað fyri føroyingarnar á DM á stuttgeil 2016, tá ið triðja finaluumfar varð avgreitt í Esbjerg. Magnus Jákupsson varð danskur meistari í 100 rygg, og Óli Mortensen í 1500 frí, umframt at Magnus vann bronsu í 50 frí, og Óli og Alvi í 4×200 frí
- Í 100 rygg varð Magnus Jákupsson danskur meistari við tíðini 53.27
- Í 1500 frí varð Óli Mortensen danskur meistari við tíðini 15:19.92
- Í 50 frí vann Magnus Jákupsson bronsu við tíðini 22.43
- Í 4×200 frí vunnu Óli Mortensen og Alvi Hjelm bronsu sum partur av liðsvimjingini hjá Hovedstadens Svømmeklub.


text:
Ítróttur
Í ár (2018/19) hava vit ítrótt 5. og 6. tíma fríggjadag. Tá vit svimja fara vit vanliga við bussinum av Løgmannbreyt kl. 11:46. Hjálpið børninum at minnast til ítróttartaskuna, við røttum skiftiklæðum og handklæði. Fyri at fáa so nógva tíð til venjing sum gjørligt, hevði tað verði gott, um gentur við longum hári høvdu flættu, sum bara skal skolast. Nú eru børnini so mikið sjálvbjargin, at tey hava sjálvi ábyrgd av at koma heim eftir svimjing og tá vit eru úti í býnum.
Lærarar eru Frank, Bogi, Guðrun og Birna.


text:
Orð: Hans Andrias Djurhuus
Lag 1: Otto Lindblad
Lag 2: Bárður á Lakjuni
1. Vilt tú elska meg, tá stundir líða,
elska meg, tá sólin summarbjørt
sendir yvir heimin ljósið blíða?
Vilt tú elska meg, tá náttin svørt
breiðir sínar veingir yvir dalar,
vísir sálum ljósan himnaveg?
Og tá lívsins álvar’ til mín talar,
sig mær, góða, vilt tú elska meg?
2. Elska meg, og tá eg kenni megi,
verðin verður meira ljós og blíð.
Elska meg, so livnar upp mín gleði,
elska meg um aldur, alla tíð.
Elska meg, so verður tankin høgur,
elska meg í morgin sum í dag,
og tá hvør ein hjartastrongur kvøður
ljómandi og treyst eitt gleðilag.
3. Vilt tú elska meg, tá stundir líða,
og eg fái lívsins stóra boð,
tá vil eg so treystur frámá stíga,
tankin fær eitt høgt og fagurt flog.
Lat so lívsins bylgjur bróta brattar,
fíggindar í flokki fylkja seg.
Allar tungar byrðar verða lættar,
tá eg veit, tú góða elskar meg.
4. Hvat kann styrkja mann í tungum stríði,
gera ljósa áður myrka sál?
Hvat kann ala upp tær kenslur blíðu,
vísa veg til fagurt endamál?
Tað er kærleiks reina, blíða yndi,
yndið títt, tú givið hevur mær,
tá tú elskhug mær í barmi kyndi.
Lat meg altíð hvíla meg hjá tær.


text:
Oda Strøm
07.04.2018 - 16:14
Árliga Várframsýningin opnaði í gjár í Listasavni Føroya. Várframsýningin 2018 er nr. 29 í røðini, og tað er felagið Føroysk Myndlistafólk, ið skipar fyri Várframsýningini.
Framsýningin er tøkniliga fjøltáttað í ár, við alt frá installatión, grafikki, videolist, foto, kollagu, málarí o.ø.
Framsýningin er sensurerað - 52 sendu verk inn, men bert 14 av hesum luttaka, og tað heldur Kinna Poulsen, listaummælari, verða eitt gott átak, skrivar hon á heimasíðuni listaportal.com.
- Stranga úrveljingin hevur við sær, at framsýningin hevur eitt reint og ruddiligt yvirbrá uttan serliga nógva kitsch og tað er gott, tá vit nú eru stødd í Listaskálanum og á eini Várframsýning, sum skuldi verið framsýningar-pallurin hjá yrkislistafólkunum. Tað er hon ikki og ein so mikið reduktiv uppheinging, sum úrveljingarnevndin hevur framt, krevur eina ávísa nøgd av ordiligari dygdarlist. Har eru nøkur tílík verk á framsýningini, men tey eru heldur fá.
Í úrvalsnevndini fyri Várframsýningini 2018 eru Annika Gregoriussen, Jón Sonni Jensen og Randi Samsonsen, og luttakandi listafólk eru Alda Mohr Eyðunardóttir, Anna Kathrina Højgaard, Astri Luihn, Bjarni Mohr, Bjørg Jacobsen, Dan Helgi í Gong, Jana Jonhardsdóttir, Jóhan Martin Christiansen, Maria Smith, Nicolina Højgaard, Pernille Mejslov, Vagnur Dam, Vígdis Petersen og Zacharias Heinesen.
- Hóast tað, at nógv av nøvnunum eru lutfalsliga ókend, so er samlaða listarliga úttrykkið á framsýningini merkiliga gamalkent. Støðið sum heild ger ongum fortreð. Nógv verk eru rímiliga góð, nógv av hesum er grafikkur og blandað tøkni, ið ber brá av góðum estetiskum smakki og tilfarsligum ansi og hesi innan listina ungu ella nýggju fólkini eru so mikið dugnalig, at tey kundu uppiborið eitt pláss á Ólavsøkuframsýningini. Tað er heilt einfalt ov nógv við tveimum amatørframsýningum í Listasavninum um árið, sigur Kinna Poulsen á heimasíðuni.
Várframsýningin 2018 er nr. 29 í røðini, og tað er felagið Føroysk Myndlistafólk, ið skipar fyri Várframsýningini. Framsýningin verður opin fram til 29. apríl.
Les fulla ummælið hjá Kinnu Poulsen her


text:
- Tíðindi, mentan og ítróttur
Tingfundur um fiskivinnunýskipan
Tað er ógreitt hvat hendir á tingfundinum sum eftir skránni skal byrja hvørja løtu. Ein annar spurningur er, um ikki órógvið er størri í samgonguni nú, enn tað hevur verið um uppskotið.
Tí tað er ikki bara í Javnaðarflokkinum, at órógv er, tí órógv er eisini í Framsókn.
Tá álitið kom fram, segði Hanna Jensen, tingkvinna, at tey 8,5%, sum skulu latast til menningarkvotur, er alt ov stórur. Framsókn vildi at byrja við ikki taka undir við menningarkvotunum, men góðtók síðani at 5% kundu fara til menningarkvotur, sum síðani vóru hækkaðar upp í 7 prosent, og í álitinum til 8,5%.
Tað er ikki eydnast okkum at fáa orðið á Honnu Jensen í morgun, men Poul Michelsen, formaður í Framsókn sigur, at flokkurin fer at fylgja gongdini í dag og kanna, hvat talan er um. Og skulu broytingar gerast, so mugu tær gerast millum aðru og triðju viðgerð, sigur hann.
Stór óvissa í løgtinginum
Um Javnaðarflokkurin er mannaður til orðaskiftið í dag, er eisini ógreitt.
Kristin Michelsen er farin av landinum í morgun, sum hann hevur boðað frá.
Hann segði við útvarpið fyrradagin, at hann hevði boðað Akseli V. Johannesen, løgmanni, frá ferðini, sum var fyrireikað í fleiri mánaðir. Hann vildi kortini ikki siga nakað um, um hann fór at fáa onkran annan at taka sæti á tingi fyri seg, ella um hann fór at kleara við onkran tinglim. Um so er, so má tað vera onkur í andstøðuni, og gitt verður eisini, hvør tað kann vera.
Aksel V. Johannesen, løgmaður, segði í gjárkvøldið, at hann hevði tað álit á Kristini Michelsen, at hann annaðhvørt fór at biðja ein annan tinglim úr Javnaðarflokkinum koma á ting fyri seg, ella at hann klearaði við onkran annan. Meir vildi løgmaður ikki siga.
Kemur eitt annað umboð fyri Javnaðarflokkin í løgtingið, so verður tað Bjørg Dam úr Havn.
Vísir tað seg, at Kristin Michelsen hevur klearað við onkran tinglim, so kann andstøðan rýma úr tingsalinum, og so ber ikki til at sta tingfundin, tí tá vera bert 16 samgongufólk á fundi.
Hendir tað, so má løgtingsformaðurin slíaa fundin, taka málið um fiskivinnunýskipanina av skránni, og so seta nýggjan tingfund til at viðgera hini málini.
Trý onnur uppskot koma til viðgerðar í løgtinginum í dag, og eitt av teimum er uppskotið frá Miðflokkinum um at leingja verandi fiskivinnuskipan í eitt ár.
Sí eisini


text:
Týtt: Victor Danielsen
1. Frá himmalskum sendiboð tíðindi glað
hin skelvandi sálin nú fær:
Gud frið yvir heimin boðar í dag,
alt gleðist, tí Jesus er nær.
Niðurlag: Júst nú kemur Jesus framvið,
júst nú kemur Jesus framvið!
Um stór synd tín var,
hann spyr eftir tær;
júst nú kemur Jesus framvið!
2. Tey tíðindi boða um frelsu og vón,
og eingin er burt koyrdur, nei!
Hin deyði fær lív, hin blindi fær sjón,
har Jesus fer fram sína leið!
3. Tann Jesus, hann ynskti Sakeus at sjá
og skammaði seg ei við tað;
hans hjarta fekk frið og heilsubót tá,
og hús hans alt frelst varð hin dag.


text:
162.381 kr. feldu maskimeistarafelagsformann
Tað var ein "óskjalprógvað fíggjarlig skuld upp á 162.381 kr.", sum feldi Per Jørgensen sum formann í danska maskinmeistarafelagnum.
Ein "óskjalprógvað fíggjarlig skuld" upp á 162.381 kr. var orsøkin til, at formaðurin í Maskinmestrenes Forening í mong ár, Per Jørgensen, noyddist at leggja frá sær. Upplýsingarnar komu fram á aðalfundinum hjá felagnum í síðstu viku.
Upphæddin varð tikin út á kredittkortinum hjá formanninum, men vísti seg ikki at hava nakað samband við starv hansara sum formaður.
Tað var virkandi formaðurin í Maskinmestrenes Forening, Jan Rose Andresen, sum boðaði frá hesum í formansfrágreiðing síni.
Hann viðgekk samstundis, at talan var um eitt víðgongt stig frá nevndarinnar síðu, tá nevndin seinni gjørdi av at koyra Per Jørgensen úr felagnum, sjálvt um hann longu hevði lagt frá sær sum formaður.
- Til tess at tryggja framtíðina hjá felagnum noyddist nevndin at strika Per Jørgensen sum lim í felagnum sambært § 8a í viðtøkunum. Tað er sjálvandi altíð eitt álvarsamt stig at koyra ein lim úr einum felag, men í aktuellu støðuni, var metingin hjá nevndini, at tørvur var á at senda eitt greitt signal til umheimin um framtíðar viðurskiftini hjá felagnum.
Kelda: soefart.dk


text:
Danmark og Svøríki sess í IMO-ráðnum
Bæði Danmark og Svøríki hava fingið nevndarsess í IMO-ráðnum undir ST-sjóvinnustovninum IMO. IMO arbeiðir í høvuðsheitum við tiltøkum til tess at bøta og styrkja um sjóferðslutrygdina, einfalding av skipaferðsluni og vernd av havumhvørvinum.
”Hetta gevur okkum møguleika at halda fram við arbeiðnum til frama fyri økta sjóferðslutrygd og skerja umhvørvis- og veðurlagsávirkanina frá skipum. Sum limur í Ráðnum kunnu vit eisini ávirka stovnin sjálvan og reisa spurningar um gjøgnumskygni og opinleika; ” sigur svenski ráðharrin fyri undirstøðukervi, Tomas Eneroth, í tíðindaskrivi.
Sambært ídnaðarmálaráðnum ætlar Svøríki at leggja dent á arbeiðið at økja um trygdina og betra um umhvørvið. Sjálvur leikluturin hjá skipaferðsluni við atliti at røkka veðurlagsmálunum er eitt týðandi mál fyri stovnin.
”Sum limir í Ráðnum ynskja vit at ávirka lógir og reglur fyri skip, ið virka í okkara farvøtnum. Tað snýr seg um trygd, umhvørvið og veðurlag og ikki minst sosialu viðurskiftini umborð, "sigur Tomas Eneroth.
Kelda: Sjöfartstidningen


text:
Innihald
Hanus Kamban: Tvær yrkingar
Sólrún Michelsen Gjøgnum skygnið (stuttsøga) – UPPTØKA >>
Henrik Nordbrandt: Troja (yrking)
Emily Dickinson: Villar nætur (yrking)
Alexander Pope: Kvæði til einsemið (yrking)
Sámal Matras Kristiansen: Yvirvøld Guds (yrking)
Peter Seeberg: Sjúklingurin (stuttsøga)
Zakariyya Tamer: Vár í øsku (stuttsøga)
Sámal Kristian Jacobsen: Marrubókin (stuttsøga)
N-Jón Ellendersen: Dante klappar síðst (yrking)
Katrin Reinert: Tvær yrkingar
Tóroddur Poulsen: Droymt og drymið (ritroynd)
Ron Padgett: Seks yrkingar/tvær stutt-stuttsøgur
Jónleif Johannesen: Deyðastund Sigmundar (kvæði) – UPPTØKA >>
Carl Jóhan Jensen: tríggjar ferðir dupult v skjaldur punktum fo (átta skjaldur) – UPPTØKA >>
Oddfríður Marni Rasmussen: Eg beri so nógv (stuttsøga)
Heðin M. Klein: Tvær yrkingar
Rannvá Skeel Johannesen: Tvær yrkingar
***
Les ummæli eftir Dorit Hansen av Vencli Nr. 3/2007.


text:
Suðringar tóku í 1. umfari í Betri-deildini ímóti NSÍ, sum hevur styrkt seg við m.ø. Johan Troest Davidsen í verjuni og Fróða Benjaminsen á miðuni.
Tað var eisini eitt sterkt NSÍ-lið, sum revsaði Suðringar í dag. Dysturin endaði 4-0, eftir at hálvleikstøðan var 2-0 til NSÍ.
Veðrið til fótbólti var ikki av tí besta, fitt av vindi lá vestur eftir vøllinum. NSÍ byrjaði undan vindinum og hetta hjálpti eisini NSÍ at halda trýsti høgt á Suðringa hálvuni.
NSÍ byrjaði eisini dystin væl betri enn Suðringar. Og tá 20 minuttir vóru farnir hevði Klæmint Olsen skorað tvær ferðir. Suðringar høvdu tá ikki havt nakra veruliga atsokn á NSÍ-málið.
Tá ein góður hálvur tími var farin fingu Suðringar fríspark uttanfyri brotsteigin hjá NSÍ, og Stefan skjeyt eitt sera gott skot, sum brast í stongina.
Hálvleiksstøðan var 2-0 til NSÍ, men í seinna hálvleiki spældu Suðringar undan vindinum. -Og við vindinum í ryggin megnaðu Suðringar at leggja eitt ávíst trýst á NSÍ og komu eisini fram til nøkur skot á mál.
Men tá seinni hálvleikur var hálvrunnin sløkti NSÍ vónina hjá Suðringum at fáa nakað burturúr dystinum, tá teir skoraðu til 3-0. Og tá 1 minuttur var eftir av vanligu leiktíðini bleiv støðan 4-0 til NSÍ.
Suðringar blivu revsaðir av einum sterkum NSÍ-liði, sum eisini var eirindaleyst, tá møguleikarnir blivu skaptir.
Í næstu viku skulu Suðringar vestur í Vágar, har 07 Vestur tekur ímóti.


text:
KT-Kvik 2018
Leygardagin 24. februar verður skipað fyri Grand Prix kapping í skúlanum í Kollafirði. Øll eru vælkomin at luttaka, bæði roynd og óroynd.
100 nýbakaðar ókeypis pannukøkur við róma verða serveraðar til bæði luttakarar og áskoðarar 😊
Kappingin byrjar kl. 11.00. Telvað verða 7 umfør.
Tíð: 10 min. + 5 sekund fyri hvønn leik.
Vinningar:
1. virðisløn 800 kr.
2. virðisløn 500 kr.
3. virðisløn 300 kr.
4 x rating-virðislønir 300 kr.
Luttøkugjaldið: 100 kr. Skal gjaldast á staðnum.
Tilmelding: Melda til hjá Jógvan Martin á tlf. 299 300 ella t-post martin@joensen.org
Tilmeldingarfreistin er fríggjakvøldið 23. februar kl. 20.00.
Tilmeldingar higartil síggjast her:
Møtið fjølment !


text:
Orð og lag: Ókendur
Týtt: Kajfinn Hammer
1. Á veg yvir heiðuna blómu eg fann
í grýtutu reyn millum fjøll,
:,:eg mest sum av tilvild meg á hana rann,
hon stóð har so heilt einsamøll.:,:
2. Sig, óttast tú ei millum steinskuggar goymd,
umgivin av trølsligum ljóð?
:,:Á, nei, eg av Skapar’num ei verði gloymd,
Hans hond verjuleysum ber ró.:,:
3. Men ynskir tú ikki við urtagarðslið,
at sýnast har einhvør teg sær?
:,:Á, nei, best eg trívist í haga í frið,
til hagaurt skapað eg varð.:,:
4. Men doyggja í vetrarins stormi tú fert,
tú blóma, sum gleði mær bar.
:,:Á, nei, undir kavafonn hvíli eg bert,
og vakni tá vársólin sær.:,:
5. Hav takk fyri hetta, tú lært hevur meg:
Um einslig enn verður mín leið,
:,:tann Guð, sum meg skapti, mín Faðir jú er,
sjálvt blómuna gloymir Hann ei.:,:
6. Sum blóman eg følna og doyggja jú skal,
men Frelsarans lyfti tó er:
:,:Um hold mítt er fjalt undir moldum, tó sæl
í varðveitslu Guðs sálin er.:,:


text:
Vinnuhßsk˙lin fingi simulatorar til undirvÝsingina Ý heilsulŠru
Vinnuhßsk˙lin hevur nřliga ogna sŠr trÝggjar simulatorar/dukkur, i skulu nřtast til frßlŠru Ý skeiunum Ý heilsulŠru. Hesir simulatorar vera nřttir til venjingar Ý ymiskum sj˙kutilburum, so sum hjartasteg, brotnir limir, leggja dropp o.s.fr. Veitarin av hesum simulatorum hevur Ý vikuni veri ß Vinnuhßsk˙lanum og lagt lag ß, hvussu hesir vera nřttir Ý frßlŠruni. Vinnuhßsk˙lin kemur at nřta hesa framkomnu ˙tger bŠi til grundleggjandi frßlŠru til nŠmingarnar og til endurnřggjan av skeium.
Nřggja ˙tgerin kemur at gera undirvÝsingina nˇgv meira realistiska og vikomandi, samstundis sum dygdin ß henni hŠkkar munandi, sigur Wilhelm Petersen Ý eini vimerking.
Vinnuhßsk˙lin hevur framt hesa verkŠtlan Ý samstarvi vi "S°fartstyrelsen ľ Center for Maretime SundsvŠsenö.


text:
Orð og lag: Lester Flatt og Earl Scruggs
Týtt: Flóvin Tyril
1. Á krossins grumma træ á Golgata
mín Harri doyði fyri meg;
hann leið og rópti: „Alt er fullgjørt nú!“
og fríur, fríur gjørdist eg.
Niðurlag: Hann bankar blítt á tínar hjartadyr
og bønar um at sleppa inn,
við eymum hjarta tolin bíðar hann
at tváa tína synd, títt sinn.
2. Teir tornakrýndu høvur Frelsarans,
av enninum rann strítt hans blóð.
Mín synd, mín skomm, mín dómur rámtu hann,
tá vreiðikoyril Guds hann sló.
3. Ein dag at heinta síni kemur hann,
at flyta tey heim í sín stað.
Hann lívsins krúnu geva okkum skal –
ein ævig signing verður tað.


text:
Edmund Joensen 04.04.2018 (09:41)
Heimastýrislógin 70 ár
Sum samfelag hava Føroyar verið skírdar eitt av bestu samfeløgum í heiminum. Størsta veruliga sjálvstýrið, og eitt av ríkastu samfeløgum í heiminum uppá hvørt fólkið. Seinasta metið er, at vit eru eitt av mest demokratisku samfeløgum í heiminum.
Í 70 ár hevur karmurin um okkara politiska stýringsamboð verið Heimastýrilógin, og nú høvdu nógv væntað, at útvarp og sjónvarp fóru at markera hesa stórhending og søguligu sólskinssøgu við manér. Men lítið og einki hoyrist.
Tá ið fólkaatkvøðan frá 1946 bleiv 70 ár fyri smáum 2 árum síðan, varð ómetaliga nógv gjørt burturúr. Gamlar myndarøðir frá tíðini vóru grivnar framm bæði úr Føroyum og úr Danmark. Samrøður í hópatali vórðu gjørdar við søguføðingar og privatpersónar um, hvussu tey mintust hendingina upp undir og aftaná fólkaatkvøðuna.
Takk fyri tað KVF, gott arbeiði.
Heimastýrislógin 70
Nú mundu mong seta seg framman fyri skíggjanum ella lurtinum fyri at fáa søguligar sendingar um eina sanna sólskinssøgu: Heimastýrislógina frá 1948.
Sum løgfrøðingurin Torkil V. Rasmussen sigur so væl: ”Heimastýrislógin tryggjaði føroyingum m.a. egið mál, egið flagg, líkarætt millum føroyingar og aðrar danskar ríkisborgarar í Ríkisfelagsskapinum. Harumframt tryggjaði hon føroyskt lóggávuvald og útinnandi vald á yvirtiknum økjum”.
Hetta var ein ovurstór broyting, ið, eins og fólkaatkvøðan fyri tveimum árum síðani, eisini eigur at fáa sítt heilt rímiliga pláss í almenna kringvarpinum.
Hetta var lógin, sum javnaðarmaðurin, Petur Mohr Dam, sáli, kallaði fyri fagrasta blað í Føroya søgu, og sum mangir aðrir hava havt á munni: Heimastýrislógin er sum ein harmonika, og at kalla alt rúmast í henni.
Og hetta er eisini lógin, sum hevur verið karmurin um at skapa stóran framburð í Føroyum í 70 ár.
Óheft frásøgn í útvarpi og sjónvarpi
Higartil hevur verið merkiliga lítið at hoyrt úr okkara almenna kringvarpi, nú Heimastýrislógin er vorðin 70 ár.
Áhugavert var annars at hoyra upptøkur, sum funnar vóru í kjallaranum hjá Ríkisumboðnum.
Somuleiðis prát millum politikarar og advokat, sum staðfestu tað sama um, hvussu meistarliga lógin varð skrivað.
Nú vóni og vænti eg av KVF, at nógv verður gjørt burturúr og minst líka nógv, sum gjørt varð burtur úr fólkaatkvøðuni í 1946 fyri kortum.
Ein óheft frásøgn, sum kunnar føroyingar objektivt um søguna hjá Heimastýrislógini.
50 ára dagurin
Tá ið Heimastýrislógin í 1998 fylti 50 ár, hevði Landsstýrið sum tá sæt, sett á skrá og avgjørt at hátíðarhalda Heimstýrislógina, ið hevur verið karmur um framburðin í Føroya landi. Fróðskaparsetur Føroya skuldi standa fyri tiltakinum. Serfrøðingar, bæði úr útlondum og okkara egnu, skuldu umrøða og kunna um, hvussu Heimastýrislógin hevði roynst, og hvussu møguligar broytingar og moderniseringar kundu gerast við fyrimuni.
Tað harmiliga hendi, at fíggjarnevndin vildi ikki játtað tær 500 túsund krónurnar, ið ætlanin kostaði. Politiska støðan var so betent, at vísundaliga og søguliga ætlanin mátti sleppast.
Við fólkaræðinum í huga
Nógv vatn er runnið í ánni síðan tá. Fullveldissamgongan kom ongan veg, men seinni samgongur framdu broytingar í Heimastýrislógini, tær báar: Uttanríkisheimildarlógina og Yvirtøkulógina.
Harmiligt var, at Fróðskaparsetrið ikki fekk høvi at fremja ætlanina.
Tað er helst líka umráðandi við slíkari vísundarligari og søguligari kanning í dag, nú okkara Heimastýrið er 70 ár.
Og ikki minst nú, ið alt bendir á, at bert ein lítil triðingur av Føroya fólki ynskir loysing, meðan góðir tveir triðingar siga nei og velja Ríkisfelagsskap.
Tí hevði tað í hesum sambandi verið upp á sítt pláss, at KVF fer undir óvildugar sendingar við tí fólkaræðisliga í huga, Føroya fólkið at gagni.
Edmund Joensen
løgtingsmaður fyri Sambandsflokkin
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
- Av tí at flestøll tey klassisku, fornu og gomlu málini høvdu kallkynið sum grundlið, ikki hvørkikynið. Hetta er enn livandi í íslendskum, og var enn í enskum í 1600-talinum, har “man” var grundliðið.
- Av tí at nú grundliðið í King James Bíbliuni er “man”, ikki “people”, er tað rætt at brúka “teir” og ikki “tey”, tí “teir” vísir aftur til “menn” á føroyskum, júst sum “they” vísir aftur til “men” á enskum. Orðið “tey” hevði ikki víst aftur til “menn”. Reyðu sokkarnir mugu so bara í klor. Sorry!
- Íslendskt, sum er tað best varðveidda málið av okkara felags norrønu rót, brúkar kallkynið, ikki hvørkikynið, í øllum setningsbygnaði. Hetta sæst í øllum íslendskum Bíblium frá 1584-2008. Men í dag hava innsníktu reyðsokka-skrattarnir eisini fingið førkað íslendsku bíbliuna. (Eg havi so skrivað til og tosað við tveir pastorar og leiðarar í størstu fríkirkjunum í íslandi og biðið teir kvett ALT samand við “prestar”, og teirra “bíbliur” úr Alexandriu, og bara taka og týða King James Bíbliuna beinanvegin, og halda teir “geistligu” av pávanogtil uttanfyri!).
Dømi 1: Rom. 5:1: Réttlættir fyrir trú höfum vér því frið við Guð…
Dømi 2: Matt. 14:21: En þeir, sem neytt höfðu, voru um fimm þúsund karlmenn, auk kvenna og barna.
( Íslendingar telja enntá við kallkyninum, Einn, tveir, þrír, fjórir, fimm, .. )
- Gamalt føroyskt mál var kallkyns-yvirráðandi. Gomul føroysk orðtøk eru øll við “maður” sum grundlið, ongantíð “fólk”, ella “menniskja”, ella “tey”. Tí eitur tað “teir”, ikki “tey”, tá ið tú vísir aftur til grundliðið.
Dømi:
Latur er hann, ið lognina lastar
Maður eigur at verða føddur og ikki gøddur
Maður er mans gaman
Maður kemur í mans stað
Mangur er deyðs mans arvingi og ikki er deyðs mans bróðir
So argast hvør, sum hann eldist
Tjóvur trýr, at hvør maður stjelur
Tungt er gamla manna fall
Knívleysur maður er lívleysur
Ungur nemur, gamal fremur
Ymiskt er mansins tykki
Ymiss er mansins eydna
Tað blíðkar fyri hugaðum monnum
Tað, ið ungur nemur, hann gamal fremur
Teir byggja land, ið liva.
Um reyðsokkurin finnur 1, ella 2 við “tey”, ella “tær”, ja so eru tey yngri enn 1950 (tá ið alt fór vríggjandi eftir liðini til helvitis við Elvis. Og um tað eri eg púra vísur!)
- Lesarin verður støðugt mintur á Bíbliunnar heilnomu læru um, at maðurin er yvir konuni í øllum lutum. (1. Cor. 11:3; Eph. 5:24 FKJ)
- Dagsins sokallaða javnstøðusamfelag er nakað spildurnýtt, sum Guð IKKI hevur sent, men Satan; hvat eisini ávøkstirnir av tí so klárt bera boð um.
- Av tí at javnstøða og kvinnu-yvirráðan er óbíbilskt, ja sataniskt, og eigur at vísast staðiliga aftur við heilnomum orðum. Konur eiga at vera undirgivnar (lýdnar) monnum sínum í øllum lutum (Eph. 5:24 FKJ).
- Vil nakar Jezabels-persónur andmæla, so merkir maður í grundini eisini menniskja, men í fyrsta lagi maður; júst sum eisini raðfylgjan í Guðs skapan var.
- Av tí at meinigheitirnar í dag eru vorðnar sjúkar Jezabels-meinigheitir gjøgnum kvinnu-yvirráðan, sum er óbíbilskt, og mugu tí lata seg vaska við Guðs orði.
- Tá ið tað stendur, at Jesus talaði við fólkið (hvørkikynsorð) ella mannamúgvuna (kvennkynsorð), tá er “tey” nýtt. Hetta er rætt og logiskt.
- Har tað ikki verður uppgivið, hvør ávarpaður verður, er “teir” nýtt; hetta av tí at Guð skapaði Adam at ráða og gav ikki Evu líkarætt við Adam, men segði við hana, at maðurin skuldi stjórna yvir henni. (Genesis. 3:16)
- Í brøvunum, har Paulus aloftast ávarpar brøðurnar; ongantíð systkinini, verður “teir” nýtt allan vegin ígjøgnum inntil nakað annað verður uppgivið. Hetta er rætt og logiskt.
- Av tí at hvørkikyns-málsnið endatíðarinnar frosksvølgjandi reyðsokka og gudloysinga signalerar høvdleysa javnstøðu, hvat IKKI er Guðs ordningur, eiheldur nakrantíð verður.
- Satan roynir í hesum endatíðardøgum at bróta niður mans-myndina, hetta fyri at bróta niður familjuna; hetta tí at fær hann brotið mans-myndina, so morlast alt, sum er undir manninum sundur, eisini. Javnstøðan er høvuðs-vápn Satans. Hon hoyrir ikki heima í Guðs orði, men man brátt smelta í brennandi hita og renna niður aftur í avgrundina, haðan hon so slímsliga kreyp upp.
- Av tí at Hin Føroyska King James skal vera rein, bein, og ósmittað av Guðs-avnoktandi, Guðs-fíggindarliga tíðarandanum og umboða Guðs óbroytiligu ordningar fyri einum rangvørgum heimi við fullari ferð á helvitisleið við umvending so dyggiliga fyri neyðini.
- At brúka eitt kallkyns-yvirráðandi mál í Bíbliuni er ikki burturvið, men sera rætt og í tráð við Guðs ordning og Guðs orð sum heild.
– Eg og hús mítt vilja tæna Harranum..
– Einarkonumenn..
– Teir, sum vórðu mettaðir, vóru fimm túsund menn..
– Konurnar skulu tiga í samkomuni..
Leivdir frá einum 2000 ára gomlum lívsmynstri?
Nei, bara tað, sum var frá skapanar morgni inntil fyri heilt kortum.
– Men vit liva eisini í tí tíðini, sum skriftin samanber við Sodomu og Gomorrhu og dagar Nóah.
Men á, hvat hetta eigur at svíða so annars tilforkitlaði oyru.
Kallkyns-yvirráði og leiðsla er Guðs egni opinberaði vilji:
- Guð Faðir er kallkyn.
- Jesus Christus er kallkyn.
- Halgi Andin er kallkyn.
- Guð segði við Evu, at maðurin skuldi stjórna yvir henni. (Genesis. 3:16)
- Guð valdi sær Móses, ein mann.
- Guð bað Móses leggja hendur á Josjua, ein mann.
- Allir teir stóru prophetarnir í G.T. eru menn.
- Allir teir lítlu prophetarnir í G.T. eru menn.
- Fedrarnir, Ábraham, Ísaakur og Jákob, eru menn.
- Teir tólv ættarfedrarnir eru menn.
- Allir hinir tólv ápostlar Lambsins eru menn.
- Allir hinir sjeyti, sum Christus sendi út, vóru menn.
- Hinir sjey deknarnir, sum apostlarnir valdu í Gern. Apostlanna kap. 6, vóru allir menn.
- Guð sigur, at frálærarar í kirkjuni skulu vera menn, og konur skulu vera í friði.
- Allir biskupar (umsjónarmenn) hjá Guði eru menn, tí Guð sigur, at teir skulu vera einarkonu-menn.
(uttan mun til broyttar reglugerðir, sum “øll” (ikki longur allir) hava skrivað undir).
- Allir deknar hjá Guði eru menn, tí Guð sigur, at teir skulu vera einarkonu-menn.
(uttan mun til broyttar reglugerðir sum ófrelst, pátrúgvin kirkjuráð hava skrivað undir).
- Hinir hundrað og fýrati fýra túsund innsiglaðu Lambsins eru allir menn, tí tað stendur skrivað: Hesir eru teir hvørjir ei vórðu dálkaðir við kvinnum.
- Teir 24 elstu í himli eru allir menn.
- Guð brúkti 40 menn at skriva Bíbliuna.
– Sig so “oy”, “au”, “ey” og spotta. Tað verður uppá tína rokning. Fakta er fakta, eisini í 2011.
Guð gav hvørjum barni eina mammu, ikki nakrar sissy barnapeddagoggar!
Guð sendi mannin til arbeiðis og kallar HANN forsyrgjaran, – ikki konuna! Hennara pláss var, er og verður heimið og børnini. Djevulin sendir í dag ígjøgnum almennar stovnar allar konur til arbeiðis, og blakar børnini á stovn, og tað KEMUR at enda GALIÐ!
Lat so hvønn ein endatíðar tíðarandaríðandi reyðsokk spýggja handan devulin út úr sær og kenna sítt Guð-givna pláss!!
Eg standi so við Guðs orð; við ella uttan Evu.
Hvar standa tygum?


text:
Filmur, sum lýsir virksemið hjá Varðanum, frá fiskileið til liðugvøru.
Endamálið er at geva innlit í virkisøkið hjá Varðanum og vísa, at fyritøkan Varðin stendur fyri dygd á øllum økjum og góðum sjómanskap. Varðin hevur skip við bestu kølieginleikum og eitt nýmótans framleiðsluvirki, Varðin Pelagic á Tvøroyri. Øll lið eru við til at tryggja, at kundin fær eina góða vøru.
Filmurin er ætlaður altjóða marknaðinum at brúka á messum og vísa á kundavitjanum hjá Varðanum runt í heimi.
Hugskot, konsept og storyboard: Sansir
Upptøka og framleiðsla: Polarfilm


text:
Tá ið ein genta og ein drongur møtast og forelska seg í hvør øðrum, vilja tey fegin vera saman. Og tey vilja eisini fegin vera saman. Og tá spyrst ofta eitt barn – ella fleiri – burturúr. Hjúnabandið er tað, vit kalla karmin, sum samfeløg kring knøttin í øldir oman á øldir hava sett rundanum henda veruleika. Hjúnabandið er sostatt bygt á ein grundleggjandi sannleika um menniskju.
So leingi tvey menniskju elska hvørt annað og nørast, fer tørvur at vera á hjúnabandinum. Tað er av hesi orsøk, at menniskju í so at siga øllum samfeløgum so leingi, sum søgan minnist, hava skipað seg í hjúnabond.
Sum Ryan T. Anderson orðar tað í bók síni, “Truth Overruled: The Future of Marriage and Religious Freedom”:
“Hjúnabandið er grundað á menniskjaliga sannleikan, at menn og kvinnur komplimentera hvønn annan, lívfrøðiligu sannroyndina at til nøring krevst ein maður og ein kvinna, og sosiala veruleikan at børn hava uppiborið eina mammu og ein pápa.” (loc 468)
So leingi tvey menniskju elska hvørt annað og nørast, fer tørvur at vera á hjúnabandinum.
Ella sum John Roberts, dómari í amerikanska hægstarætti, segði í sínum mótmælisskrivi til lógina, ið gjørdi samkynd hjúnabond lóglig í Amerika:
“Henda universella allýsing, at hjúnabandið er ein sameining av einum manni og einari kvinnu, er ikki søgulig tilvild. Hjúnabandið varð ikki sett á stovn orsakað av eini politiskari rørslu, uppdaging, sjúku, kríggi, átrúnaðarligari læru, ella nakrari aðrari virkandi megi í heimssøguni – og avgjørt ikki orsakað av eini fornsøguligari avgerð at útihýsa samkyndum monnum og kvinnum. Hjúnabandið tók seg upp náttúrliga orsakað av einum tørvi: at tryggja, at børn verða borin eini mammu og einum pápa, sum hava bundið seg til at ala tey upp í støðuføstu umstøðunum, sum eitt lívslangt parlag borgar fyri.”
Tað er tí týdningarmikið at hava í huga, at tá ið vit tosa um statin og um lógir, so er hjúnabandið ikki nakað, sum staturin skapar – tað er nakað, sum hann viðurkennir. Tørvurin á hjúnabandinum fer altíð at vera har, og grundarlagið ella sannleikin, sum hjúnabandið er bygt á, fer altíð at vera har. Hjúnabandið er tí ikki nakað, sum samfeløg finna uppá. Tað er nakað, sum samfeløg finna útav. Hjúnabandið fer altíð at vera har. Spurningurin er bara, um samfelagið í tess almenna embæti sum lóggevandi statur viðurkennir hjúnabandið og viðurkennir tað rætt.
Hjúnabandið er har fyri at sameina kallkyn og kvennkyn sum mann og konu, so og tí tey gerast pápi og mamma. Men vit búgva í einum samfelag, sum meir og meir vil gera upp við hjúnabandið. Hjúnabandið skal broytast, so tað ikki longur er líka umfatandi, sum tað plagdi at vera. So tað ikki longur tænir øllum endamálinum, tað plagdi at tæna. Nú skal hjúnabandið einans snúgva seg um kenslurnar hjá vaksnum fólkum. Kyn – og harvið kynsligi komplimentariteturin ímillum mann og kvinnu – er ikki longur viðkomandi. Tørvirnir og rættindini hjá børnum verða sostatt ikki longur tikin við. Hetta sokallaða hjúnabandið, sum alsamt fleiri av okkara grannalondum hava lógarfest, er tí ikki eitt veruligt hjúnaband. Tað er eitt avmarkað hjúnaband. Í besta føri eitt hálvt hjúnaband. Samfelagið kann kalla hetta “hjúnaband”, men tað er ikki veruligt hjúnaband. Tí hetta sokallaða hjúnabandið er ikki grundað á sama sannleika, sum veruliga hjúnabandið er grundað á. Tað tænir ikki sama endamáli, sum veruliga og sanna hjúnabandið tænir.
Vit búgva í einum samfelag, sum meir og meir vil gera upp við hjúnabandið.
Við at broyta hjúnabandslógina eins og mong vesturlendsk lond hava gjørt seinnu árini, er týdningurin av orðinum “hjúnaband” heilt einfalt broyttur og skiftur út. Tá ið stovnurin, sum alment verður kallaður “hjúnaband”, ikki longur grundleggjandi snýr seg um nøring og uppaling av børnum, so er “hjúnaband” ikki longur hjúnaband. “Hjúnabandið” er tá vorðið okkurt annað. (Hetta er tað, meint verður við, tá ið tað á enskum verður tosað um “the redefinition of marriage”.)
Men veruliga hjúnabandið hvørvur kortini ikki. Tí tørvurin á tí er enn har. Sannleikin, tað er bygt á, er enn har. Fólk gerast enn forelskað. Tey fáa enn børn. Og teirra parløg og teirra avkom hava enn tørv á tryggum og støðuføstum kørmum. Um samfelagið hevur gjørt av, at orðið “hjúnaband” ikki longur kann nýtast um hesar karmar, ja, so er tað óheppið. Men tað hevur í roynd og veru onga ávirkan á veruliga hjúnabandið – ella tað, sum fyrr varð rópt hjúnaband.
Tað er tí ongin orsøk at óttast fyri hjúnabandinum sjálvum. Tað fer ongan veg, so leingi menniskju enn eru menniskju. Men viðvíkjandi samfelagnum er spurningurin ein heilt annar. Hvussu verður støðan í einum samfelagi, tá ið tað ikki longur vil veita monnum og kvinnum og teirra náttúrliga avkomi bestu karmar fyri trivnaði? Hvussu verður støðan í einum samfelagi, har normurin broytist soleiðis, at tað verður minni og minni sjálvsagt, at familjur skipa seg innan fyri hjúnabandsins karmar?
Vísindini hjálpa okkum at byrja at svara hesum spurninginum:
- Tað eru størri sannlíkindi fyri fátækradømi uttan fyri hjúnaband, bæði fyri vaksin og børn. Børnini, bæði hjá mammum, sum eru fráskildar, og mammum, sum áttu tey uttan fyri hjúnaband, uppliva trongari fíggjarlig kor enn tey, sum vaksa upp í giftum familjum. (Hetta síggja vit eisini í Føroyum, har størsti parturin av teimum børnum, sum eru í fátækraváða, eru í heimum við støkum uppihaldara.)
- Tey børn, hvørs foreldur skiljast ella ongantíð giftast, klára seg ofta verri í skúlanum og eru í størri vanda fyri ikki at fullføra sína skúlagongd, bæði í fólkaskúla og á miðnámi, eins væl og undir hægri lesnaði.
- Somu børn hava verri útlit fyri at fáa góð størv, tá ið tey gerast eldri.
- Børn, sum vaksa upp uttan fyri hjúnaband, hava verri heilsuútlit. Tey eru í størri vanda fyri at roykja, at vera meira bundin at rúsevnum, at stríðast við sálarsjúku og at gera (og royna at gera) sjálvmorð. Tey eru enntá í størri vanda fyri at koma út fyri ferðsluvanlukkum.
- Vaksin fólk, sum eru ógift, hava somuleiðis verri heilsuútlit. Tey eru í størri vanda fyri at misnýta rúsevni. Uttan mun til hvørja sjúku talan er um, so er støðan best hjá teimum, sum eru gift. Og longri hjúnabandið varir, størri er heilsugóða ávirkanin, tað hevur. (Einasti heilsuvandin, sum er knýttur at hjúnabandi, er, at fólk hava lyndi at gerast feitari, eftir at tey eru vorðin gift.)
- Gift fólk, serliga giftir menn, liva longri enn støk fólk.
- Dreingir, sum vaksa upp uttan fyri hjúnaband, eru í størri vanda fyri at gerast kriminellir.
- Ógift fólk eru í størri vanda fyri bæði at fremja og uppliva harðskap. Sannlíkindini fyri harðskapi í heiminum eru minni fyri giftar kvinnur enn fyri kvinnur, sum liva ógiftar við sínum maka.
- Børn eru í størri vanda fyri kynsligari misnýtslu og harðskapi.
Hvussu verður støðan í einum samfelagi, tá ið tað ikki longur vil veita monnum og kvinnum og teirra náttúrliga avkomi bestu karmar fyri trivnaði?
Hetta er alt gransking, sum tikið verður samanum í bókini, “Why Marriage Matters” hjá W. Bradford Wilcox og øðrum granskarum. Í niðurstøðuni í bókini siga teir soleiðis:
“Hjúnabandið er meira enn eitt privat kensluligt parlag. Tað er eisini gott fyri samfelagið. Við hesum verður ikki sagt, at øll kunnu ella skulu giftast. Ella at eitthvørt barn, sum veksur upp uttan fyri hjúnaband, er skaðað av tí sama. Hjúnabandið er ikki undurheilivágur, sum fer at loysa allar okkara samfelagsligu trupulleikar.
Men hjúnabandið hevur týdning. Børn í vanligum giftum familjum, sum halda saman, eru meira sannlík at trívast enn børn í vanligum støkum og stjúkfamiljum og familjum, har parið samlivir. Nærsamfeløg, har góð hjúnabond eru vanlig, hava betri útlit við sær fyri børn, kvinnur og menn samanborið við nærsamfeløg, ið eru merkt av nógvum hjúnaskilnaðum, barnsburðum uttan fyri hjúnaband, samlivandi pørum og hjúnabondum við stríði og harðskapi. Haraftrat síggja vit, at fyrimunirnir, sum ein sterk hjúnabandsmentan hevur við sær, gera seg galdandi uttan mun til húðalit, etniskan uppruna og stætt.
Ja, hyggja vit almentheilsuliga eftir ávirkanini, sum hjúnabandið hevur á samfelagsligu vælferðina, so síggja vit, at henda ávirkanin er rættiliga stór.” (loc 466)
Eitt samfelag kann velja at viðurkenna hjúnabandið. Og tað kann velja ikki at viðurkenna tað. Hjúnabandið fer ongan veg, tí tað er rótfest í ósvitaligum, menniskjaligum sannleika. Men samfeløg mynda og venja menniskju upp í, hvussu tey skipa síni lív. Menniskju eru sosialar verur. Velur eitt samfelag ikki at viðurkenna hjúnabandið og verja tað og gera tað til ein part av, hvussu samfelagið verður skipað bæði alment og privat, so hevur tað stórar, skaðiligar avleiðingar.


text:
Úrslit frá Ólavsøku
Skeið:
nr. 1 Høttur - Reiðfólk Heri Dahl - Eigari sjálvur - tíð 17,2
nr. 2 Tyrla - Reiðfólk Kristfríð D. Jacobsen - Eigari Ásla Holm - tíð 20,8
nr. 3 Gusa - Reiðfólk Gunnar Grækarisson - Eigari Hans Poulsen - tíð 22,4
Trav
nr. 1 Máni - Reiðfólk Kristfríð D. Jacobsen - Eigari Knút Lútzen - tíð 50,6
nr. 2 Savoy - Reiðfólk Laila Christiansen - Eigari Berit Joensen - tíð 65,0
nr. 3 Stígandi - Reiðfólk Beinta G. Davidsen - Eigari sjálv - tíð 70,9
Tvíspor ung
nr. 1 Flykra - Reiðfólk Jonita á Plógv - Eigari Ronja á Plógv - tíð 36,1
nr. 2 Stjarni - Reiðfólk Gunn H. Persson - Eigari Ingi S. Rasmussen - tíð 36,8
nr. 3 Markus - Reiðfólk Johanna Højgaard - Eigari Geir á Lofti - tíð 38,7
Tvíspor ll flokkur
nr. 1 Tobbi - Reiðfólk Benny Tórsheim - Eigari Tummas Davidsen - tíð 39,8
nr. 2 Brynja - Reiðfólk Svenning Reinert - Eigari sjálvur - tíð 40,6
nr. 3 Urd - Reiðfólk Tórur Hansen - Eigari Sjúrður Samuelsen - tíð 43,3
Tvíspor l flokkur
nr. 1 Sólvindur - Reiðfólk Hans P. Poulsen - Eigari Marita Askham - tíð 36,0
nr. 2 Skeifa - Reiðfólk Liss Falkvard - Eigari Elijan Falkvard - tíð 36,4
nr. 3 Fimur - Reiðfólk Marner Joensen - Eigari Jóannes Debes - tíð 37,5


text:
Áki Bertholdsen 15.04.2018 (12:00)
Hvat gerst tú tá ið maturin er ov gamal
Í summum førum kunnu fólk, uttan at óttast, eta mat, sum annars skal eitast at vera ov gamal. Tað staðfesta tey á Heilsufrøðiligu Starvsstovuni.
Fólk verða alsamt meiri tilvitað um, hvussu skeivt tað er at tveita mat burtur, og sum tað sæst í eini grein fyrr í morgun, heldur Heilsufrøðiliga Starvsstovan, at tað er neyðugt at kann matoyðsl í Føroyum.
Men tey halda eisini, at tað er neyðugt at upplýsa og kunna fólk betur, og eitt sum tey serliga halda, at tað er neyðugt at kunna fólk um, er, hvat teir ymsu upplýsingarnar um haldførið á matinum, í roynd og veru, merkja.
Heilsufrøðiliga Starvsstovan sigur á heimasíðu síni, at tað er munur á, hvussu haldførið á matvørum er merkt, tí matvørur eru ymiskar og tað er eisini ymiskt, hvussu leingi tær halda sær.
Merkingin vísir um matvøran kann brúkast, hóast tað er farið út um dagfestingina á honum, ella um hann skal beinast burtur. Men hetta er sjálvsagt alt treytað av, at vøran er goymd við røttum hita ella kulda, og at innpakkingin er heil.
Men er maturin merktur við “Seinasti nýtsludagur” ella »Sidste anvendelsesdato« á donskum, skal hann altíð koyrast í skrell, tá ið farið er út um dagfestingina. Heilsufrøðiliga Starvsstovan sigur, at álvarsligur heilsuvandar kunnu standast av at eta hendan matin, tá ið dagfestingin annars sigur, at hann er ov gamal. Í hesum føri kann talan vera um feskan høsnarunga, mailið kjøt, feskan fiskur, viðskera av ymsum slagið, og annað.
Men er maturin merktur við at hann “Heldur sær í minsta lagi til”, sum á donskum kann eita, »mindst holdbar til«, ella »bedst før«, er dagfestingin bara vegleiðandi. Heilsufrøðiliga Starvsstovan sigur, at hesin maturin kann saktans etast, bara hann luktar og smakkar sum hann eigur. Í hesum føri kann talan verða um mjólk, ost, rís, pasta, mjøl, og annað.
Heilsufrøðiliga Starvsstovan sigur, fyri at sleppa undan at tveita góðan mat burtur í slíkum førum, eiga fólk eisini brúka sansirnar. Tað merkir, at fólk skulu kanna um maturin luktar sum hann skal, um hann sær út sum hann skal, og tey kunnu eisini vita um hann smakkar, sum hann skal. og ger hann tað, kann hann saktans etast.
Men tey leggja eisini dent á, at undir øllum umstøðum er treytin tann, at maturin er goymdur eftir forskriftunum, og at tað, sum skal goymast kalt, eisini verður goymt kalt.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Syšradalur og Hśsar
Sunnudagin 6. september 2009 skipaši Eysturoyar Gongufelag fyri śtferš ķ sunnara helvt av Kalsoynna. Vit fóru av Klaksvķk klokka gott 10 viš Sam yvir į Syšradal. Hašani gingu vit noršur til Hśsar og fóru ķ kirkju eitt sindur ov sein. Eftir kirkjugongd varš fariš nišan į Hśseiš. Nś var vešriš bliviš betri. Av tķ at vit ikki skuldu verša aftur į Hśsum fyrr enn klokkan 15, fóru nųkur nišan į Nųv noršanfyri Hśseiš, mešan onnur hugnašu sęr į Eišinum viš einum drekkamunni og upplestri.
Aftur į Hśsum fingu vit fiskasuppu frį Magna Garšalķš. Aftanį gingu vit sušur til Mikladals, har vit vitjašu minnisvaršan og annars spįkašu ķgjųgnum hugnaligu og vęl hildnu bygdina, sum tķverri er mest sum manntóm.Sķšan gingu vit oman til lendingina og ferjuleguna, har Sam kom klokka gott hįlvgum seks.
Alt ķ alt ein lęttur og vęleydnašur tśrur.


text:
Tað fyrsta eg hugsi um tá onkur sigur “summar” er “feria”. Men ofta kennist tað ikki sum feria, tað kennist heldur sum ein øðrvísi tilvera, enn tann man upplivir hinar tíggju mánaðirnar. Feria ella ikki feria, so er summarið nakað... Continue reading →
Tríggjar lættar háruppsetanir til veistluna. No.1 – Fiskaflættan Hetta lookið er eitt sindur avslappað og kul. Jú meira tú hálar í flættuna, jú rokaligari og størri blívur hon. Tað einasta tær tørvar til hetta er tvey elastik og eitt krúllujarn.... Continue reading →
Ein kjóli – Trý sett! Tað er ikki bara festival sesong, men vikuskiftini í summarferiuni eru ofta eisini proppaði við brúdleypum. Eg elski at vera til brúdleyp. Alt er so romantiskt og í eitt kvøld er alt eitt sindur meira... Continue reading →
Eg hevði glett meg til at friðarligt vikuskifti í Skálavík. Sjeikurin skuldi koma heim úr Danmark fríggjakvøldið og so skuldu vit fara suður til verfamiljuna alt vikuskifti. Men hendan ætlanin broyttist fríggjadagin, tá hann var so heppin at fáa eitt ókeypis... Continue reading →
Vit eru mitt í festival sesongini og ein av stórstu føroysku festivalunum byrjar í morgin! Tað er nemliga G! Eg havi í nógv ár verið á G!, um ikki allar dagarnar, so onkran av døgunum. Útyvir tónleikin og stemningin á... Continue reading →
Tann stóri spurningurin tá eg skal á pall, er altíð hvat eg skal í og hvussu hárið skal setast og hvussu smynkan skal leggjast osf! Ja, eg eri jú eitt konufólk! Hendan vikan hevur verið proppað við arbeiði, venjing og... Continue reading →
So er tað í morgin, at vit fara á pallin til Við Brúnna! Nú havi eg ikki sungið so nógv í seinastuni, og tað eru nógv ár síðani eg spældi við fullum bólki afturat mær. Men hetta er fantastiskt! Vit... Continue reading →
Mítt summarstarv Áhh tað hevði verið lekkurt, at komi heim í summarferiu og sloppið undan at arbeitt. Men sum hjá øllum øðrum, so veksa pengarnir heldur ikki á trøðum hjá mær. So í apríl/mai byrjaði eg at hugsað um at... Continue reading →
So var hon aftur her.. “Tann reyða vinkonan” “Tann reyða vitjanin” “Tann tíðin á mánaðinum” Ohh dear, kært barn har mange navne! (Mannfólk, haldi tykkum fyri eyguni og oyruni!). Tá eg var yngri merkti eg ikki so nógv til, at... Continue reading →
Nú var aftur tíð til eina lekkra og lætta uppskrift. Hesar muffurnar eru skjótar og einkultar at gera, og so síggja tær ordiliga fínar og frískligar út. Hetta er skjótt at klamsa saman, um tú fært gestir í vikuskiftinum. Tilfar... Continue reading →


text:
Ingi Samuelsen
03.01.2018 - 07:34
Ein óalmimdiliga dýr fløska av vodka var gjáranáttina stolin úr einum av heimsins størstu søvnum av vodka, ið liggur á Vesterbro í Keypmannahavn.
Tað upplýsir eigarin av samlingini sjálvur, Brian Ingberg, fyri TV 2 Lorry. Talan er um eina fløsku av Russo Baltique vodka, ið hevur eitt virði upp á átta milliónir krónur. Sambært heimasíðuni Vodka Spot er talan um fjórðdýrastu vodkafløskuna í heiminum.
Virðið á fløskuni skyldast eisini, at hon er gjørd úr trimum kilo av gulli og trimum kilo av silvuri.
Brian Ingberg hevur lánt serligu fløskuna frá Dartz-verksmiðjuni í Russlandi, ið framleiðir dýrar bilar og dýrt vodka. Brian hevur eitt serligt vodkasavn undir barr síni, Café 33 í Dybbølsgade í Keypmannahavn.
Russarin Leoan Dartz, eigur fløskuna. Hann spurdi sjálvur danska vodkasavnaran, um fløskan ikki kundi standa hjá honum, tí hon hóskaði væl inn í heimsins størstu samling av vodkafløskum.
Tey, sum hyggja at sjónvarpsrøðini ”House of Cards”, hava kanska sæð fløskuna. Her spælir danski sjónleikarin, Lars Mikkelsen, russiski forsetin, ið gevur Kevin Spacey, sum spælir amerikanskur forseti, hesa fløskuna sum gávu.
Vakmyndir vísa, at grímuklæddir menn fingu atgongd til savnið við lykli. Tveir menn síggjast fara avstað við fløskuni. Myndirnar kunnu síggjast á Facabook-vanganum hjá savninum.
Løgreglan í Keypmannahavn váttar fyri TV 2 Lorry, at tey hava fingið fráboðan um stuldurin, og at ein serlig deild fyri innbrot hjá løgregluni nú tekur sær av málinum.